**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Φεβρουαρίου 2023, ημέρα Τρίτη και ώρα 14.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής κ. Βασιλείου Διγαλάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων ««Ζούμε Αρμονικά Μαζί – Σπάμε τη Σιωπή»: Ρυθμίσεις για την πρόληψη και αντιμετώπιση της βίας και του εκφοβισμού στα σχολεία και άλλες διατάξεις».

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Ζωή (Ζέττα) Μακρή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Βρυζίδου Παρασκευή, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, ξεκινά η πρώτη συνεδρίαση της Διαρκούς Επιτροπής Μορφωτικών Υποθέσεων με την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων ««Ζούμε Αρμονικά Μαζί – Σπάμε τη Σιωπή»: Ρυθμίσεις για την πρόληψη και αντιμετώπιση της βίας και του εκφοβισμού στα σχολεία και άλλες διατάξεις».

Ξεκινάμε με τον προγραμματισμό των επόμενων συνεδριάσεων της Επιτροπής.

Η πρόταση μου είναι αύριο, στις 10.00΄, στην Αίθουσα 223, να έχουμε τη 2η συνεδρίαση, με την ακρόαση των εξωκοινοβουλευτικών προσώπων. Αύριο, μετά τη λήξη της δεύτερης συνεδρίασης, να ξεκινήσει αμέσως η τρίτη, στις 12.00΄, επίσης στην Αίθουσα 223, για τη συζήτηση επί των άρθρων. Η τέταρτη συνεδρίαση, η δεύτερη ανάγνωση, να γίνει την Πέμπτη, στις 10.00΄, στην Αίθουσα της Γερουσίας.

Τον λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΥ) ΣΚΟΥΦΑ (Εισηγήτρια της Μειοψηφίας):** Κύριε Πρόεδρε, όπως σαφώς γίνεται κατανοητό, το να έρθουν οι φορείς στην ακρόαση στις 10.00΄ και μετά να πρέπει να τοποθετηθούμε, βάσει των όσων θα πουν οι φορείς στις 12.00΄ είναι λίγο ασφυκτικό. Αν γίνεται, είτε να μετατεθεί η συζήτηση, η επί των άρθρων, αύριο το μεσημέρι, είτε να γίνει ο αντίστοιχος προγραμματισμός, για την Πέμπτη το πρωί και την Πέμπτη το απόγευμα. Θερμή παράκληση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Νομίζω ότι είναι δεδομένο ότι το νομοσχέδιο θα έρθει την επόμενη εβδομάδα για ψήφιση στην Ολομέλεια, σύμφωνα με τον προγραμματισμό της Διάσκεψης των Προέδρων. Το νομοσχέδιο δεν είναι μεγάλο. Δηλαδή, είχε τεθεί στη διαβούλευση και έχουμε δει τα σχόλια. Έχετε δει επίσης τις διατάξεις του νομοσχεδίου. Θα συζητηθεί και εδώ. Νομίζω ότι αρκεί ο χρόνος, για να τοποθετηθείτε και επί των άρθρων, μετά από την ακρόαση των φορέων.

**ΕΛΙΣΣΑΒΕΤ (ΜΠΕΤΥ) ΣΚΟΥΦΑ (Εισηγήτρια της Μειοψηφίας):** Η τρίτη συνεδρίαση να ξεκινήσει λίγο αργότερα από το μεσημέρι.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Παπακώστα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ (Εισηγήτρια της** **Πλειοψηφίας):** Κύριε Πρόεδρε, η αλήθεια είναι ότι έχουμε πολύ ασφυκτικό πρόγραμμα. Ούτως ή άλλως, ήδη οι φορείς, που προτείνουμε, είναι μόλις πέντε. Δεν ξέρω οι υπόλοιποι συνάδελφοι, ποιους θα προτείνουν. Θεωρώ ότι είναι αρκετός ο χρόνος, για να μπορέσουμε να τοποθετηθούμε στις 12.00΄.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κύριε Πρόεδρε, νομίζω ότι ο χρόνος χρειάζεται. Το νομοσχέδιο έχει πάρα πολλές διατάξεις, τροποποιούμενες. Αφορά μεγάλη γκάμα και στην Τριτοβάθμια και στη Δευτεροβάθμια και στην Πρωτοβάθμια. Να υπάρχει λίγος χρόνος, για να ενσωματωθούν όλα όσα οι φορείς θέλουν να πουν. Δηλαδή, αν δεν είναι να αρχίσει στις 12.00΄η τρίτη συνεδρίαση και μπορεί να πάει στις 13.30΄ ή 14.00΄, για να διευκολύνουμε όλους τους συναδέλφους, να βρεθεί λίγος χρόνος ενδιάμεσα, για να υπάρξει επεξεργασία από τη μεριά μας.

Εκτός εάν θέλετε για λόγους πρακτικούς, να κάνουμε αυτή τη συζήτηση στη δεύτερη ανάγνωση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ακριβώς αυτό θα έλεγα, τώρα. Αυτός ο χρόνος υπάρχει στη δεύτερη ανάγνωση. Δηλαδή, επί των άρθρων συζητάμε για το νομοσχέδιο, όπως κατατέθηκε στην Επιτροπή μας. Υπάρχει το κενό μιας ημέρας, για να το δούμε στη δεύτερη ανάγνωση, που είναι και αυτός ο σκοπός της, εξάλλου.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Εγώ δεν μπορώ να βρω καλύτερους όρους συμπίεσης του χρόνου. Τώρα, εάν θα διεξαχθεί στις 12.00΄ή αν θα είναι στις 13.00΄. Καλά θα ήταν να υπάρχει άνεση χρόνου, αλλά έτσι όπως έχει καθιερωθεί τα τελευταία χρόνια, δυστυχώς οι συνεδριάσεις γίνονται με μια fast track διαδικασία, που δεν υπήρχε παλαιότερα. Αυτό έχει καθιερωθεί, τα τελευταία χρόνια και από την προηγούμενη Κυβέρνηση. Είναι κάτι, το οποίο το έχουμε συνηθίσει. Κακώς βέβαια, αλλά ισχύει. Πάντως, πρέπει να υπάρχει ένας εύλογος χρόνος, ανάμεσα στις δύο συνεδριάσεις, προκειμένου να προετοιμαστούμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Προχωράμε με τον προγραμματισμό. Θα δούμε τι ώρα θα τελειώσει και η δεύτερη συνεδρίαση με την ακρόαση των φορέων.

Όπως ειπώθηκε, παρατηρήσεις και σχόλια επί της ακρόασης των εκπροσώπων των φορέων μπορεί να γίνουν και στη δεύτερη ανάγνωση και επομένως, συνεδριάζουμε αύριο στις 10.00΄, στην Αίθουσα 223. Η τρίτη συνεδρίαση, η επί των άρθρων, μετά τη λήξη της δεύτερης συνεδρίασης, επίσης, στην Αίθουσα 223 και η τέταρτη συνεδρίαση, την Πέμπτη, στις 10.00΄, στην Αίθουσα Γερουσίας.

Ξεκινάμε με την τοποθέτηση της Υπουργού, της κυρίας Νίκης Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, εισάγουμε προς επεξεργασία στην Επιτροπή Μορφωτικών Υποθέσεων της Βουλής το νέο νομοσχέδιο του Υπουργείου Παιδείας και Θρησκευμάτων, με τίτλο ««Ζούμε Αρμονικά Μαζί - Σπάμε τη Σιωπή»: Ρυθμίσεις για την πρόληψη και αντιμετώπιση της βίας και του εκφοβισμού στα σχολεία και άλλες διατάξεις».

Πρόκειται για μία νομοθετική πρωτοβουλία, που αποσκοπεί στην περαιτέρω πρόληψη και αντιμετώπιση του φαινομένου του σχολικού εκφοβισμού και της ενδοσχολικής βίας, του λεγόμενου bullying, που έχει λάβει σε διεθνές επίπεδο σοβαρές διαστάσεις. Ο στόχος μας είναι να παρέχουμε όλα εκείνα τα εργαλεία, που χρειάζεται η σχολική κοινότητα, ώστε κανένα παιδί να μην αισθάνεται μόνο. Να μη φοβούνται, να μη νιώθουν αβοήθητοι, να μην περιθωριοποιούνται, να μην πέφτουν θύματα κακομεταχείρισης, προσβολής, βίας οποιασδήποτε μορφής, αλλά να είναι και ένα σύστημα αποτρεπτικό προς τους θύτες, που τους εντάσσει σε μια κοινότητα αλληλοσεβασμού, ανεκτικότητας, ενσυναίσθησης, μια κοινότητα, που ενσκήπτει σε κάθε παιδί και σε κάθε οικογένεια ξεχωριστά, που αφουγκράζεται τις ανάγκες και τους προβληματισμούς τους, τους βοηθά και τους στηρίζει ουσιαστικά.

Το νομοσχέδιο αυτό, το οποίο συζητάμε, έρχεται και συμπληρώνει μια σειρά από υφιστάμενες δράσεις του Υπουργείου Παιδείας. Μία σειρά από δράσεις, που έχουμε αναλάβει από την αρχή της θητείας, με κοινό στόχο τη δημιουργία ενός πιο ασφαλούς, ενταξιακού σχολικού και εκπαιδευτικού περιβάλλοντος, ικανού να προάγει την αρμονική ψυχοκοινωνική ανάπτυξη και πρόοδο όλων των μαθητριών, όλων των μαθητών.

Κυρίες και κύριοι συνάδελφοι, σύμφωνα με στοιχεία του Ο.Η.Ε., ένας στους τέσσερις μαθητές στην Ευρώπη πέφτει θύμα σχολικού εκφοβισμού και βίας, αλλά και σε ό,τι αφορά τη χώρα μας, το 35% των παιδιών, που έπεσαν θύματα διαδικτυακού εκφοβισμού, μόνο το 35% απευθύνθηκαν σε κάποιον ενήλικα για βοήθεια. Μόνο το 35%. Αυτό νομίζω υπογραμμίζει την ανάγκη να σπάσει η σιωπή, να δώσουμε κίνητρα στα παιδιά, προκειμένου να νιώσουν ελεύθερα να μιλήσουν.

Θα σας παρουσιάσω τις έως τώρα πρωτοβουλίες μας και στη συνέχεια θα αναπτύξω τις προσθήκες του νέου σχεδίου νόμου. Σε ό,τι αφορά, λοιπόν, πρωτοβουλίες, γιατί; Γιατί είναι ένα σύνολο όλο αυτό, το οποίο συζητάμε. Πρωτοβουλίες, που έχουμε ήδη αναλάβει και πρωτοβουλίες, που αναλαμβάνουμε, το επόμενο διάστημα. Σε σχέση με τις πρωτοβουλίες, που έχουμε ήδη αναλάβει, σε σχέση με τους μαθητές μας, έχουμε εισάγει, όπως γνωρίζετε, τα Εργαστήρια Δεξιοτήτων στο υποχρεωτικό ωρολόγιο πρόγραμμα, από το νηπιαγωγείο μέχρι και το γυμνάσιο, με θεματικές, όπως η σεξουαλική αγωγή, για πρώτη φορά, υποχρεωτικά, στην ιστορία του ελληνικού εκπαιδευτικού συστήματος, τα ανθρώπινα δικαιώματα, η συμπερίληψη, ο σεβασμός στον άλλον, ο σεβασμός στη διαφορετικότητα. Όλα αυτά γιατί; Γιατί, αν εμφυσήσουμε σήμερα αυτές τις αρχές και αυτές τις αξίες, με το βλέμμα μας στην Ελλάδα του 2030 – 2040, τότε οι αυριανοί ενήλικες θα έχουν αυτές τις αρχές και αυτές τις αξίες.

Ένα παράδειγμα, το «Ασφαλές Άγγιγμα», το οποίο πλέον διδάσκεται στα σχολεία μας. Πριν από μερικούς μήνες ήμουν σε ένα σχολείο, στη Νάξο. Μπαίνω μέσα στο δημοτικό, Γ’ Δημοτικού, τα παιδιά έκαναν μάθημα σεξουαλικής αγωγής.

Τους λέω, «Τι κάνετε, ακριβώς»; Λένε «μαθαίνουμε το ασφαλές άγγιγμα». Τα ρωτάω, «τι είναι το ασφαλές άγγιγμα, για πείτε μου.» Απαντούν : «Είναι ασφαλές να αγγίζεις τα μαλλιά της συμμαθήτριάς σου. Δεν είναι ασφαλές να πλησιάζεις την ευαίσθητη περιοχή.»

Αν κάθε πολίτης αυτής της χώρας είχε κάνει αυτό το μάθημα, αν είχε κάνει αυτή τη διάκριση, αν είχε γίνει αντιληπτή αυτή η διάκριση, πιστεύω ότι σήμερα θα είχαμε λιγότερα περιστατικά σεξουαλικής κακοποίησης, παιδικής κακοποίησης, που βλέπουμε στις ειδήσεις. Για αυτό, λοιπόν, με το βλέμμα στο μέλλον, εισάγουμε μέσα στο υποχρεωτικό ωρολόγιο πρόγραμμα μαθήματα, όπως ο σεβασμός στον άλλο, ο σεβασμός στη διαφορετικότητα, η σεξουαλική αγωγή, αλλά και μέσα στα νέα προγράμματα σπουδών, στα 166 νέα προγράμματα σπουδών, ήδη, από εκεί, καλλιεργείται το πνεύμα, κατά της βίας και των διακρίσεων, μέσα από τα κείμενα και τα μαθήματα της Γλώσσας και της Λογοτεχνίας.

Το πρώτο κομμάτι, λοιπόν, έχει να κάνει με τους μαθητές μας, πώς εκπαιδεύουμε τους μαθητές μας σε αυτές τις θεμελιώδεις αρχές και αξίες.

Το δεύτερο, έχει να κάνει με τους εκπαιδευτικούς μας και για αυτό ακριβώς τον λόγο έχουμε αναλάβει πρωτοβουλία για επιμορφώσεις εκπαιδευτικών, 85.000 επιμορφώσεις εκπαιδευτικών, σε σχετικά θέματα, στο πλαίσιο των Εργαστηρίων Δεξιοτήτων. Οι εκπαιδευτικοί μας μαθαίνουν για τρόπους συμπεριληπτικής διδασκαλίας, υποστήριξης της μαθητικής κοινότητας. Και οφείλουμε να τονίσουμε ότι, αν και η επιμόρφωση δεν είναι υποχρεωτική, την έχει παρακολουθήσει σχεδόν το 100% των εκπαιδευτικών της ομάδας αυτής.

Ο τρίτος πυλώνας, έχει να κάνει με τη σχολική κοινότητα, εν συνόλω. Πέρα από τις πρωτοβουλίες μας για την εκπαίδευση μαθητών, πέρα από τις πρωτοβουλίες για τους εκπαιδευτικούς και τις επιμορφώσεις, ένας τρίτος άξονας συνολικά η σχολική κοινότητα. Εκεί, όπως ξέρετε, έχουν διπλασιασθεί οι ψυχολόγοι και οι κοινωνικοί λειτουργοί στα σχολεία μας. Το 2019, είχαμε 1.600 ψυχολόγους και κοινωνικούς λειτουργούς, πλέον έχουμε 3.200.

Έχουμε θεσμοθετήσει τον Σύμβουλο Σχολικής Ζωής. Τι είναι ο Σύμβουλος Σχολικής Ζωής; Ένας εκπαιδευτικός, ο οποίος θέλουμε να είναι το πρώτο σημείο αναφοράς για έναν μαθητή, που θέλει κάτι να μοιραστεί, θέλει κάτι να εκμυστηρευθεί, κάτι που αφορά τον ίδιο, που αφορά έναν φίλο του, έναν συμμαθητή του. Ο Σύμβουλος Σχολικής Ζωής, ένας καίριος θα έλεγα, ένα σημαντικό σημείο αναφοράς για παιδιά, που θέλουν να μοιραστούν οτιδήποτε τα απασχολεί.

**Η ενδυνάμωση των υποστηρικτικών φορέων. Θα αναφέρω ενδεικτικά, με αύξηση του συνολικού προϋπολογισμού, κατά 152 %, από το 2018- 2019 και αναφέρομαι σε φορείς, όπως τα ΚΕΔΑΣΥ, τα οποία παρεμβαίνουν άμεσα, με επιτόπια παρουσία στα σχολεία, προς υποστήριξη της σχολικής κοινότητας, στο πλαίσιο εμφανιζόμενων περιστατικών. Και βεβαίως, στενή συνεργασία με αρμόδιους φορείς, για στοχευμένες παρεμβάσεις στα σχολεία, όπως για παράδειγμα, συνεργασία με το εργαστήριο ψυχολογίας του Πανεπιστημίου Αθηνών για την ψυχοκοινωνική υποστήριξη των μαθητών, κατά τη διάρκεια της πανδημίας τον Απρίλιο του 21.**

**Θα έλεγα, λοιπόν, ότι τα τελευταία χρόνια, έχουμε δώσει μία ιδιαίτερη έμφαση σε δράσεις για την υποστήριξη σχολικής κοινότητας, για τους μαθητές, για τους εκπαιδευτικούς και συνολικά για τη σχολική κοινότητα απέναντι σε περιστατικά σχολικού εκφοβισμού και ενδοσχολικής βίας με στόχο ένα ασφαλές συμπεριληπτικό σχολικό περιβάλλον και με στόχο την καλλιέργεια θετικών προτύπων συμπεριφοράς. Είναι γεγονός, όμως, ότι το φαινόμενο υφίσταται διεθνώς, είναι σε έξαρση διεθνώς και γι’ αυτό οφείλουμε, διαρκώς, να ενισχύουμε τις πολιτικές μας και, γι’ αυτόν ακριβώς τον λόγο είμαστε εδώ σήμερα. Είμαστε εδώ, για να χτίσουμε πάνω στα μέτρα, τα οποία έχουμε, ήδη, λάβει στο κομμάτι του σχολικού εκφοβισμού, τις πρωτοβουλίες, που έχουμε ήδη αναλάβει. Είμαστε εδώ, λοιπόν, για να τις ενισχύσουμε περαιτέρω και να προτείνουμε στην εθνική αντιπροσωπεία και άλλα μέτρα σε σχέση με τον σχολικό εκφοβισμό.**

**Στο πλαίσιο, λοιπόν, αυτού του νομοσχεδίου, προβλέπονται αφενός νέες δομές, για την αντιμετώπιση της σχολικής βίας, προβλέπονται συστηματικές επιμορφώσεις εκπαιδευτικών και προβλέπεται και μία πλατφόρμα για αναφορές περιστατικών ενδοσχολικής βίας.**

**Ξεκινώ, με το πρώτο. Προβλέπονται νέες δομές, για την αντιμετώπιση της σχολικής βίας σε τρία επίπεδα. Σε επίπεδο σχολικής μονάδας, ο διευθυντής μαζί με έναν εκπαιδευτικό, που ορίζεται από εκείνον ή από εκείνη στην πρωτοβάθμια εκπαίδευση ή τον σύμβουλο σχολικής ζωής, στη δευτεροβάθμια εκπαίδευση, αυτοί θα είναι υπεύθυνοι αντιμετώπισης της σχολικής βίας και εκφοβισμού. Δεν σταματάμε, όμως, στο επίπεδο του σχολείου, προχωράμε και στο επίπεδο διεύθυνσης εκπαίδευσης, εκεί με τετραμελείς ομάδες δράσης αποτελούμενες από τον διευθυντή ή την διευθύντρια εκπαίδευσης, ένα σύμβουλο εκπαίδευσης, ψυχολόγο και κοινωνικό λειτουργό. Θεωρούμε πολύ σημαντικό η όποια μέριμνα να μην είναι μόνο στο επίπεδο της διοίκησης του σχολείου, αλλά να πηγαίνει και παραπάνω στο γήπεδο της διεύθυνσης εκπαίδευσης. Και πέρα από όλα αυτά και σε κεντρικό επίπεδο πλέον, μία επιτροπή εμπειρογνωμόνων, που θα έχει την ευθύνη για την εποπτεία και επιμέλεια του προγράμματος, τη συναγωγή σχετικών συμπερασμάτων, τη σύνταξη πρωτοκόλλων και ούτω καθεξής.**

**Ο πρώτος άξονας, λοιπόν, έχει να κάνει με νέες δομές στο σχολικό περιβάλλον.**

**Ο δεύτερος άξονας έχει να κάνει με συστηματικές επιμορφώσεις των εκπαιδευτικών. Επιμορφώσεις, που ήδη γίνονται, αλλά θεσμοθετούνται και εμπλουτίζονται και επεκτείνονται, καθώς οι εκπαιδευτικοί μας αποτελούν έναν κομβικό κρίκο, θα έλεγα, της αλυσίδας στην αντιμετώπιση των φαινομένων βίας. Προβλέπεται, λοιπόν, η ανάπτυξη στοχευμένου επιμορφωτικού υλικού, για την επιμόρφωση των εκπαιδευτικών. Ο άμεσος στόχος είναι η επιμόρφωση όλων των ομάδων δράσης των διευθύνσεων εκπαίδευσης και των υπεύθυνων αντιμετώπισης της σχολικής βίας και εκφοβισμού των σχολικών μονάδων, μέσα στο πρώτο έτος λειτουργίας του προγράμματος. Ήδη, δημιουργούνται επιμορφώσεις για θέματα διαχείρισης σχολικής βίας, όπως πρόσφατα, επιμόρφωση, που έλαβε χώρα και απευθύνθηκε σε 202 στελέχη εκπαίδευσης. Το δεύτερο επίπεδο, λοιπόν, οι συστηματικές επιμορφώσεις των εκπαιδευτικών.**

**Και έρχομαι στο τρίτο επίπεδο, που είναι η πλατφόρμα για αναφορές περιστατικών ενδοσχολικής βίας. Είναι μια καινοτομία, που αξιοποιεί το κεκτημένο των τελευταίων τριών ετών της ερευνητικής κοινότητας, η οποία εξοικειώθηκε, ακόμα περισσότερο, με τα ψηφιακά εργαλεία, εξοπλίστηκε περαιτέρω με συσκευές. Σας θυμίζω ότι με το πρόγραμμα «ψηφιακή μέριμνα» όλοι οι εκπαιδευτικοί μας, καθώς και παιδιά και νέοι ηλικίας τεσσάρων έως είκοσι τεσσάρων ετών, συνολικά 665.000 εκπαιδευτικοί και μαθητές απέκτησαν τάμπλετ, λάπτοπ, κάποια τεχνολογική συσκευή, καθώς επίσης και όλα τα σχολεία της χώρας εξοπλίστηκαν, με πάνω από 90.000 φορητές ψηφιακές συσκευές. Έτσι, λοιπόν, αναπτύσσεται μία πλατφόρμα στην οποία οι μαθητές θα μπορούν να αναφέρουν περιστατικά είτε επώνυμα είτε ανώνυμα κατ’ επιλογήν τους. Γιατί το κάνουμε αυτό; Το κάνουμε, γιατί τα δεδομένα δείχνουν ότι υπάρχουν πολλά παιδιά, που θέλουν κάτι να μοιραστούν, θέλουν κάτι να πουν, αλλά φοβούνται. Φοβούνται ότι, αν το κάνουν, την επομένη, μπορεί να τύχουν θύμα εκφοβισμού, θύμα ενδοσχολικής βίας. Γι’ αυτόν ακριβώς το λόγο, θέλουμε να τους βοηθήσουμε να σπάσει η σιωπή. Θέλουμε να τους βοηθήσουμε, να τους δώσουμε ένα κίνητρο, για να μιλήσουν πιο ελεύθερα.**

Πού θα πηγαίνουν αυτές οι αναφορές; Σε δύο επίπεδα: Το πρώτο επίπεδο είναι το σχολείο το ίδιο, η διοίκηση του σχολείου. Και το δεύτερο επίπεδο είναι η Διεύθυνση Εκπαίδευσης. Άρα, οι αποδέκτες είναι και οι δύο, προκειμένου ακριβώς να διερευνώνται τα περιστατικά σε βάθος.

Οι Ομάδες Δράσης, σε επίπεδο Διεύθυνσης Εκπαίδευσης, θα συντάσσουν ετήσιες Εκθέσεις, με τις παρατηρήσεις και τα συμπεράσματά τους, για τα περιστατικά ενδοσχολικής βίας, που έλαβαν χώρα, μαζί με τις προτάσεις τους, και θα τις υποβάλλουν στον Περιφερειακό Διευθυντή Εκπαίδευσης, ο οποίος θα ενημερώνει, τακτικά, το Υπουργείο Παιδείας, εξασφαλίζοντας τη χάραξη μελλοντικής πολιτικής ενάντια στην ενδοσχολική βία, βάσει δεδομένων.

Να προσθέσω ότι η πλατφόρμα προβλέπεται να περιέχει και καλές πρακτικές πρόληψης και αντιμετώπισης, ενημερωτικό και επιμορφωτικό υλικό προς χρήση από την εκπαιδευτική κοινότητα. Έτσι, θα λειτουργεί, ως κεντρικός ψηφιακός κόμβος του Υπουργείου Παιδείας για την ενδοσχολική βία και τον εκφοβισμό. Ο στόχος μας είναι ένας: Να σπάσει η σιωπή. Κανένα παιδί να μην νιώθει και να μην είναι μόνο.

Θέλω, στο πλαίσιο αυτό, να πω ένα πάρα πολύ μεγάλο ευχαριστώ στην κυρία Υφυπουργό, την κυρία Ζέττα Μακρή, στον κύριο Γενικό, τον κύριο Αλέξανδρο Κόπτση, σε όλες και όλους τους συνεργάτες μας και στα στελέχη του Υπουργείου Παιδείας, για τη μεθοδική δουλειά, προκειμένου ακριβώς να καταρτιστεί αυτό το νομοσχέδιο, αυτές οι επιπλέον ρυθμίσεις και για τον προγραμματισμό αυτής της πλατφόρμας, η οποία στοχεύουμε να βοηθήσει τα παιδιά στο να απελευθερωθούν, στο να μιλήσουν πιο ελεύθερα, στο να μοιραστούν κάτι που τους απασχολεί.

Το νομοσχέδιο περιέχει και άλλες διατάξεις σχετικά με τα πανεπιστήμια, με την παιδαγωγική και διδακτική επάρκεια, με τις αμοιβές των μελών ΔΕΠ και ΕΔΠΠ. Θα τα συζητήσουμε όλα αυτά, στην κατ’ άρθρον συζήτηση.

Θέλω να κλείσω με το εξής. Το νομοσχέδιο, που εισάγουμε προς επεξεργασία, συνιστά μια πολυεπίπεδη εξειδικευμένη πρόταση, που απαντά σε φαινόμενα ενδοσχολικής βίας και σχολικού εκφοβισμού. Έρχεται και «κουμπώνει» με πρωτοβουλίες, που έχουν ήδη αναληφθεί και όλες μαζί αυτές συνθέτουν ένα σύνολο, με στόχο και την πρόληψη και την αντιμετώπιση της ενδοσχολικής βίας.

Είναι η πρώτη φορά, που ελληνική πολιτεία νομοθετεί, για την πρόληψη και καταπολέμηση του σχολικού εκφοβισμού, με τρόπο συγκροτημένο, με ένα συνεκτικό νομικό πλαίσιο. Για την κατάρτιση αυτού του νομοσχεδίου, συνεργαστήκαμε με Κεντρική Επιτροπή Εμπειρογνωμόνων, με καταξιωμένους επιστήμονες, με ειδικότητα σε σχετικά θέματα, με μαχόμενους εκπαιδευτικούς, συνδυάζοντας έτσι την επιστημονική θεωρία με την πράξη.

Λάβαμε υπόψη τα περίπου 80 σχόλια επί των άρθρων αυτών, που κατατέθηκαν στη δημόσια διαβούλευση. Μελετήσαμε και ενσωματώσαμε καλές πρακτικές από άλλες ευρωπαϊκές χώρες και, επίσης, λάβαμε υπόψη τους εκπροσώπους των εκπαιδευτικών, οι οποίοι προσήλθαν σε συνάντηση μαζί μας, στο Υπουργείο, για να συζητήσουμε το νομοσχέδιο, καθώς και εκπροσώπους άλλων φορέων της εκπαίδευσης, όπως για παράδειγμα την ΕΣΑμεΑ, με πολύ γόνιμες προτάσεις σχετικά με τα άτομα με αναπηρία.

Κλείνοντας, λοιπόν, πρόκειται για ρυθμίσεις, με μοναδικό στόχο τη βελτίωση της ζωής των μαθητών και μαθητριών μας, υπέρ της ψυχικής και σωματικής τους υγείας, υπέρ μιας καλύτερης σχολικής καθημερινότητας.

Πιστεύω, κυρίες και κύριοι συνάδελφοι, ότι αυτό, το οποίο συζητάμε εδώ, σήμερα, είναι πέρα και πάνω από Κόμματα και δεν έχει χρώματα, δεν είναι μπλε, δεν είναι πράσινο, δεν είναι κόκκινο. Είναι πέρα και πάνω από κόμματα. Είναι ένα ζήτημα, το οποίο απασχολεί κάθε σπίτι, όχι μόνο στη χώρα μας, σε όλον τον πλανήτη. Και γι’ αυτόν ακριβώς το λόγο, είμαστε απολύτως ανοιχτοί σε κάθε περίπτωση, σε κάθε πρόταση, που μπορεί να έχετε.

Είμαστε, και η Υφυπουργός και εγώ, απολύτως στη διάθεσή σας, για οποιαδήποτε πρόταση μπορεί να έχετε, προς βελτίωση του νομοθετήματος. Σάς καλώ να υπερψηφίσετε το νομοσχέδιο αυτό.

Προσκαλώ και την Αξιωματική Αντιπολίτευση να αναθεωρήσει την απόφασή της για αποχή από τις ψηφοφορίες και να επιστρέψει, με αφορμή αυτό το νομοσχέδιο, στην κοινοβουλευτική διαδικασία, για την οποία μας έχουν ορίσει ως εκπροσώπους τους οι πολίτες, που μας τίμησαν με την ψήφο τους.

Ο σχολικός εκφοβισμός δεν έχει χρώματα. Ο σχολικός εκφοβισμός δεν είναι πολιτικό ζήτημα. Είναι πέρα και πάνω από Κόμματα και γι’ αυτό σας καλούμε όλους να υπερψηφίσετε το νομοσχέδιο αυτό. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Υπουργό.

Θα παρακαλέσω τους Εισηγητές και τους Ειδικούς Αγορητές να φέρουν τις προτάσεις τους για φορείς, οι οποίοι θα κληθούν αύριο, μέχρι τη λήξη της ομιλίας της Εισηγήτριας της Μειοψηφίας.

Τώρα, το λόγο έχει η Εισηγήτρια της Πλειοψηφίας, κυρία Παπακώστα-Παλιούρα. Ορίστε, κυρία συνάδελφε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ (Εισηγήτρια της Μειοψηφίας):** Κύριε Πρόεδρε, κύριοι Υπουργέ, κυρίες και κύριοι συνάδελφοι, το νομοσχέδιο του Υπουργείου Παιδείας, το οποίο εισέρχεται, σήμερα, προς επεξεργασία στην αρμόδια Επιτροπή Μορφωτικών Υποθέσεων, με την ονομασία «Ζούμε αρμονικά μαζί σπάμε τη σιωπή» και στόχο έχει τη θέσπιση ρυθμίσεων, για την πρόληψη και αντιμετώπιση της βίας και του εκφοβισμού στα σχολεία και άλλες διατάξεις.

Είναι μια κοινωνική απαίτηση, μια αναγκαιότητα, που χρόνια αναμέναμε, οι γονείς, η εκπαιδευτική κοινότητα, πρωτίστως, όμως, τα ίδια τα παιδιά μας.

Το γεγονός και μόνον παρότι το παρόν νομοσχέδιο δεν αποτελούσε προεκλογική εξαγγελία, παρά ταύτα, το Υπουργείο Παιδείας και Θρησκευμάτων και η ίδια η Υπουργός, το ανήγαγε, ως σημαντική προτεραιότητα, αποτελώντας επί της ουσίας το τελευταίο νομοθέτημα του Υπουργείου, σφραγίζοντας με αυτόν τον τρόπο, το σερί των 10 νομοθετημάτων, για την αναβάθμιση της παιδείας, επί της παρούσας κυβερνητικής θητείας, αναδεικνύει την σπουδαιότητα, αλλά και την κρισιμότητα του υπό συζήτηση ζητήματος, το οποίο, δυστυχώς, στις μέρες μας τείνει να πάρει διαστάσεις μάστιγας.

Η αλήθεια, βεβαίως, είναι πως το παρόν σχέδιο νόμου συμπληρώνει προηγούμενες αναληφθείσες δράσεις του ΥΠΕΘ. Ταυτόχρονα, όμως, συνιστά και μια πολυεπίπεδη οργανωμένη και εξειδικευμένη απάντηση, σε φαινόμενα ενδοσχολικής βίας και σχολικού εκφοβισμού. Φαινόμενα, στα οποία συντελείται εσκεμμένη, απρόκλητη, συστηματική και επαναλαμβανόμενη βία και επιθετική συμπεριφορά, με σκοπό την επιβολή, την καταδυνάστευση και την πρόκληση σωματικού και ψυχικού πόνου σε μαθητές, από συμμαθητές τους, εντός και εκτός σχολείου.

Η οριοθέτηση δε των όρων «σχολικός εκφοβισμός» και «ενδοσχολική βία» αποτελεί σημαντική πρόκληση, καθώς συμπεριλαμβάνει πολλές μορφές και εκφάνσεις βίας, όπως σωματική, λεκτική, ψυχολογική, συναισθηματική, κοινωνική, ρατσιστική, σεξουαλική και διαδικτυακή.

Δυστυχώς, σήμερα, σε πολλές περιπτώσεις, τα περιστατικά βίας και εκφοβισμού στα σχολεία δεν αντιμετωπίζονται, κατάλληλα, σύμφωνα με την έρευνα μελέτη της ΕΨΥΠΕ, σε ορισμένες περιπτώσεις τα περιστατικά ενδοσχολικής βίας αποσιωπώνται, διότι θεωρείται ότι εκθέτουν και στιγματίζουν τους θύτες, τα θύματα και το κύρος του σχολείου. Γενικά, παρατηρείται έλλειμμα ενημέρωσης, περιορισμένη ευαισθητοποίηση και σχετική άγνοια για τον τρόπο διαχείρισης του προβλήματος.

Οι γονείς ελάχιστα μιλούν για το πρόβλημα με τα παιδιά τους. Οι μαθητές - θύματα συχνά αντιδρούν με απόσυρση και αποφεύγουν να ζητήσουν βοήθεια από τους ενήλικες και, τέλος, οι εκπαιδευτικοί συζητούν ελάχιστα στην τάξη τις συμπεριφορές βίας και εκφοβισμού. Αποτελεί δε κοινό τόπο το γεγονός ότι η ενδοσχολική βία και ο εκφοβισμός έχουν πολλές και σοβαρές επιπτώσεις τόσο στην σωματική και ψυχική υγεία όσο και στην ψυχοκοινωνική ανάπτυξη του παιδιού. Σε ορισμένες δε περιπτώσεις, οι συνέπειες είναι ιδιαίτερα επικίνδυνες και είναι δυνατόν να έχουν ακόμη και τραγικά αποτελέσματα.

Εξαιτίας αυτού του θλιβερού γεγονότος, ο ειδικότερος σκοπός του προγράμματος «Ζούμε αρμονικά μαζί σπάμε τη σιωπή» είναι η πρόληψη, η εκπαιδευτική προσέγγιση, η αντιμετώπιση και προστασία των παιδιών και εφήβων από κάθε μορφή ενδοσχολικής βίας και σχολικού εκφοβισμού και η δημιουργία ασφαλούς ενταξιακού σχολικού και εκπαιδευτικού περιβάλλοντος, ικανού να προάγει την αρμονική ψυχοκοινωνική ανάπτυξη και πρόοδο όλων των μαθητών και μαθητριών μας.

Το πρόγραμμα απευθύνεται σε ολόκληρη την εκπαιδευτική κοινότητα, μαθητές και γονείς, εκπαιδευτικούς και στελέχη εκπαίδευσης, ενώ προβλέπονται νέες δομές για την αντιμετώπιση της σχολικής βίας σε επίπεδο σχολικής μονάδας. Ο διευθυντής μαζί με έναν εκπαιδευτικό, που ορίζεται από εκείνον ή τον σύμβουλο σχολικής ζωής, θα είναι οι υπεύθυνοι αντιμετώπισης της σχολικής βίας και εκφοβισμού. Σε επίπεδο διεύθυνσης εκπαίδευσης, θεσμοθετούνται τετραμελείς ομάδες δράσης, αποτελούμενες από τον διευθυντή εκπαίδευσης, έναν σύμβουλο εκπαίδευσης, ψυχολόγο και κοινωνικό λειτουργό. Σε κεντρικό επίπεδο, δημιουργείται επιτροπή εμπειρογνωμόνων, που θα έχει την ευθύνη και την εποπτεία και την επιμέλεια του προγράμματος, καθώς και την εξαγωγή σχετικών συμπερασμάτων.

Κεντρικός άξονας του παρόντος νομοσχεδίου είναι οι συστηματικές επιμορφώσεις των εκπαιδευτικών, με στοχευμένο επιμορφωτικό υλικό, που αναπτύσσει ήδη το ΙΕΠ, ενώ καίρια τομή του, αποτελεί η δημιουργία πλατφόρμας για αναφορές περιστατικών ενδοσχολικής βίας. Σε αυτή την πλατφόρμα, οι μαθητές θα μπορούν να αναφέρουν περιστατικά ανώνυμα ή επώνυμα και οι γονείς μόνο επώνυμα.

Θα δοθεί, έτσι, η δυνατότητα σε περισσότερα θύματα σχολικού εκφοβισμού να μιλήσουν και να υποστηριχθούν. Αποδέκτες των αναφορών θα είναι οι υπεύθυνοι αντιμετώπισης της σχολικής βίας και εκφοβισμού της οικείας σχολικής μονάδας, που θα μπορούν να επιληφθούν αμέσως των περιστατικών αυτών, ενώ θα ενημερώνονται και οι Ομάδες Δράσης των Διευθυντών Εκπαίδευσης. Οι Ομάδες Δράσης θα συντάσσουν ετήσιες εκθέσεις με τις παρατηρήσεις και τα συμπεράσματά τους για τα περιστατικά ενδοσχολικής βίας, που έλαβαν χώρα, μαζί με τις προτάσεις τους και θα τις υποβάλλουν στον Περιφερειακό Διευθυντή Εκπαίδευσης, ο οποίος θα ενημερώνει τακτικά το Υπουργείο Παιδείας, εξασφαλίζοντας έτσι την χάραξη μελλοντικής πολιτικής ενάντια στην ενδοσχολική βία βάσει δεδομένων. Η πλατφόρμα θα περιέχει, επίσης, καλές πρακτικές, ενημερωτικό και επιμορφωτικό υλικό προς ενημέρωση της εκπαιδευτικής κοινότητας, λειτουργώντας, έτσι, ως κεντρικός ψηφιακός κόμβος του Υπουργείου Παιδείας, για την ενδοσχολική βία και τον εκφοβισμό.

Κυρίες και κύριοι συνάδελφοι, νομίζω πως όλοι θα συμφωνήσουμε πως δεν μπορούμε πια να περιμένουμε άλλο. Σύμφωνα με την UNESCO, ένα στα τρία παιδιά παγκοσμίως δέχεται σχολικό εκφοβισμό. Το φαινόμενο αυτό παρουσιάζει ιδιαίτερη έξαρση σε παιδιά προεφηβικής και εφηβικής ηλικίας μεταξύ 10 και 15 ετών, όταν, δηλαδή, σταθεροποιείται η κοινωνικοποίηση των παιδιών και αναπτύσσονται οι κοινωνικές τους δεξιότητες, καθώς οδεύουν προς την ώριμη εφηβεία και την ενηλικίωση.

Πρέπει πια να σταματήσουμε να εξιδανικεύουμε τον θύτη και να ταχθούμε, χωρίς «ναι μεν, αλλά», με το μέρος του θύματος. Αυτό, φυσικά, δεν σημαίνει ότι θα καταδιώξουμε απηνώς τον θύτη, διότι έχουμε κατά νου ότι πρόκειται για προσωπικότητες ενδεχομένως επιδεκτικές βελτίωσης, προσωπικότητες οι οποίες ακόμη δεν έχουν παγιωθεί και χρήζουν νουθέτησης. Οι θήτες μπορούν να γίνουν και όντως γίνονται και θύματα, αλλά ακόμη συχνότερο είναι τα θύματα να γίνουν, με τη σειρά τους, θύτες, όπως έδειξε πρόσφατη μελέτη από το Πανεπιστήμιο της Αλμπέρτα. Η παράμετρος αυτή έχει ληφθεί σοβαρά υπόψη στο σχεδιασμό των δράσεων που προτείνει το παρόν νομοσχέδιο.

Οι ειδικοί κατατείνουν στο ότι, μετά από δύο χρόνια ύφεσης, λόγω των ειδικών συνθηκών της πανδημίας, ο εκφοβισμός στα σχολεία εμφανίζεται και πάλι δριμύτερος. Το παρόν νομοσχέδιο είναι καρπός ώριμης επιστημονικής σκέψης, διαβούλευσης και σύσκεψης με τους αρμόδιους φορείς και εντατικής προσπάθειας ενσωμάτωσης των πορισμάτων της διεθνούς βιβλιογραφίας για τον σχολικό εκφοβισμό. Γι’ αυτό, και είναι αναγκαίο να δώσουμε τις βασικές επιστημονικές συνιστάμενες, που μας οδήγησαν στην θέσπιση των συγκεκριμένων μέτρων.

Καταρχάς, ας ξεκινήσουμε από το αυτονόητο. Στην Ελλάδα, αυτή τη στιγμή, δεν υπάρχει ουσιαστική δυνατότητα συλλογής δεδομένων για τον σχολικό εκφοβισμό σε μεγάλη κλίμακα. Παρά την ιδιαίτερη αξία τους, οι μελέτες για το κρίσιμο αυτό ζήτημα γίνονται από κάποιο έως αρκετό διάστημα μετά το γεγονός και δίνουν μια εξαιρετικά αποσπασματική εικόνα. Δεν υπάρχει δυνατότητα συστηματικής συλλογής, πόσο μάλλον επεξεργασίας και αποτύπωσης στοιχείων για τον σχολικό εκφοβισμό. Με δεδομένη, δε, την ιδιαιτερότητα της κάθε χώρας και τα συγκεκριμένα χαρακτηριστικά που παίρνει ο σχολικός εκφοβισμός και παρά τις ομοιότητες ή συγκλίσεις σε ευρωπαϊκό και παγκόσμιο επίπεδο, είναι αναγκαία η δημιουργία ενός αποθετηρίου πληροφοριών, αλλά και συνακολούθως η απόκτηση συγκεκριμένης εμπειρίας από συγκεκριμένα στελέχη.

Ήδη από τη δεκαετία του ΄90, πλήθος ερευνών έχει διαπιστώσει ότι ένας από τους βασικότερους εμπλεκόμενους, τα παιδιά, είτε πρόκειται για θύματα είτε για μάρτυρες ενός περιστατικού, διστάζουν να αναφέρουν ένα περιστατικό εκφοβισμού, είτε από ντροπή, είτε από φόβο αντιποίνων, είτε από εδραιωμένη πεποίθηση ότι οι σχολικοί υπεύθυνοι δεν θα αντιδράσουν κατάλληλα με τον αναγκαίο ζήλο και με επάρκεια.

Σ’ αυτό το σημείο, αναφέρω χαρακτηριστικά τις μελέτες των Ρόμπερτς και Κόρσελ για τις στρατηγικές παρεμβάσεις εναντίον του σχολικού εκφοβισμού, κατά την παιδική και εφηβική ηλικία, οι οποίες καταδεικνύουν πόσο δύσκολη είναι η αναφορά συγκεκριμένων γεγονότων. Γι’ αυτό, και προτείνουμε την θέσπιση ανεξάρτητης πλατφόρμας αναφοράς συμβάντων εκφοβισμού. Τα πρώτα αποτελέσματα από τη λειτουργία τέτοιων ηλεκτρονικών εφαρμογών αναφοράς περιστατικών σχολικού εκφοβισμού είναι άκρως ενθαρρυντικά και, μάλιστα, ανεξάρτητα από τη συγκεκριμένη γεωγραφική τους προέλευση. Η εφαρμογή τέτοιων εφαρμογών σε Ηνωμένες Πολιτείες, Αυστραλία, Βρετανία και Βόρεια Ευρώπη δείχνουν ότι, ανεξάρτητα από το συγκεκριμένο γεωγραφικό χώρο, οι εφαρμογές αυτές βελτιώνουν τα ποσοστά αναφοράς περιστατικών. Φυσικά, κανένα απολύτως σύστημα δεν είναι 100% αξιόπιστο και εδώ υπεισέρχεται ο ανθρώπινος παράγοντας, ο οποίος καλείται να εξακριβώσει την βασιμότητα των καταγγελιών.

Οι Επιτροπές, που συστήνονται με τα άρθρα 8 και 10, είναι σύμμορφες με τις γενικές προδιαγραφές που είχε θέσει ο Νορβηγός πρωτοπόρος στην ανάλυση του σχολικού εκφοβισμού Νταν Όλβεους και επιβεβαιώθηκαν πιο πρόσφατα από τη σχετική έρευνα ομάδας, με επικεφαλής την Καθηγήτρια Πανεπιστημίου, Νάντια Σάρι.

Σύμφωνα με το πρόγραμμα του Όλβεους, το οποίο αποτελεί πλέον ένα διεθνές πρότυπο, ένα από τα σημαντικότερα στοιχεία επιτυχίας ενός προγράμματος, ενάντια στο σχολικό εκφοβισμό, είναι η δημιουργία μιας επιτροπής σε σχολικό επίπεδο, η οποία θα αναλάβει την πρωτοβουλία για την ενδελεχή εφαρμογή του προγράμματος και την πραγματοποίηση δράσεων σε σχολικό επίπεδο.

Προτείνεται, μάλιστα, η συμβολή ενός ψυχολόγου ή άλλου ειδικού, πρόταση, η οποία έχει ενσωματωθεί επίσης πλήρως στο παρόν νομοσχέδιο. Κυρίες και κύριοι συνάδελφοι, ο σχολικός εκφοβισμός δεν είναι το μόνο πρόταγμα του παρόντος νομοσχεδίου.

Η ίδρυση τριών επιστημονικών κέντρων έρευνας, του Κέντρου Διαστημικής Έρευνας και Τεχνολογίας, του Κέντρου Έρευνας και Εκπαίδευσης στη δημόσια υγεία και του Κέντρου Έρευνας Φυσικών Καταστροφών και Διαχείρισης Κρίσεων, αποτελεί το επιστέγασμα της πολιτικής της παρούσας Κυβέρνησης, που στοχεύει, σε μια εντεινόμενη σχέση, μεταξύ γνώσης και πρακτικών αναγκών, χωρίς, όμως, να παραμελεί και τη θεωρητική γνώση. Το Κέντρο για τη Δημόσια Υγεία και το Κέντρο Διαχείρισης Φυσικών Καταστροφών έρχονται να θεραπεύσουν άμεσες ανάγκες και προτεραιότητες της ελληνικής κοινωνίας.

Η Πανδημία του κορονοϊού απέδειξε πόσο ανέτοιμη ήταν η χώρα και αυτό δεν πρέπει να επιτρέψουμε να ξανασυμβεί. Ανεξάρτητα, όμως, από την επέλευση παρόμοιων φαινομένων στο μέλλον, είναι αναγκαία η κατάρτιση ενός επιδημιολογικού χάρτη της Ελλάδας. Σκοπός του Κέντρου είναι ακριβώς η συλλογή και επεξεργασία δεδομένων, που αφορούν την επιδημιολογία, στο πλαίσιο της συγκεκριμένης βιολογικής και κοινωνικής πραγματικότητας της χώρας μας.

Ο ανάλογος σκοπός του Κέντρου Διαχείρισης Φυσικών Καταστροφών είναι ακριβώς η επιστημονική μελέτη και η προσαρμογή των δεδομένων της επιστήμης, στις συγκεκριμένες απαιτήσεις και τις ανάγκες του ελληνικού χώρου. Περαιτέρω και εκ πρώτης όψεως, το Κέντρο Διαστημικής Έρευνας και Τεχνολογίας δεν μοιάζει να σχετίζεται, με κάποια άμεση ανάγκη. Μπορεί, βεβαίως, οι ανάγκες και οι σκοποί, που θα εξυπηρετήσει, να μην είναι άμεσοι, είναι ωστόσο απολύτως αναγκαίες, σε βάθος χρόνου. Δεν μπορούμε να μένουμε άπρακτοι, όταν η Τουρκία, λόγου χάρη, συνάπτει συνεχώς συμφωνίες, που αφορούν, την Αεροπλοΐα και τη διαστημική συνεργασία.

Η διαστημική έρευνα έχει πλήθος ευεργετημάτων για συναφείς τομείς και έχει αποδειχθεί ότι, με τον κατάλληλο χειρισμό, μπορεί να καταστεί πυλώνας οικονομικής ανάπτυξης. Εν συνεχεία, η Ακαδημία Αθηνών έχει εποπτεύσει, με εξαιρετική επιτυχία, μια σειρά ερευνητικών κέντρων και γραφείων από το Κέντρο Έρευνας Ελληνικής Φιλοσοφίας μέχρι το γραφείο Θεωρητικής και Εφαρμοσμένης Μηχανικής. Σε κάθε περίπτωση, όχι μόνο παρήχθη αξιόλογο έργο, αλλά και τέθηκαν οι βάσεις για περαιτέρω ανάπτυξη, στους συγκεκριμένους τομείς έρευνας.

Δεν υπάρχει, λοιπόν, κανένας απολύτως λόγος να μην εμπιστευτούμε τη βεβαιωμένη υπευθυνότητα και αποτελεσματικότητα του υψίστου πνευματικού ιδρύματος της χώρας μας. Στην κατεύθυνση της βέλτιστης απόδοσης, κινούνται και οι διατάξεις, σχετικά με την αξιολόγηση διευθυντών και υποδιευθυντών των δημοσίων ΙΕΚ, ενώ ήταν αναγκαία η θέσπιση νέων προϋποθέσεων για την εγγραφή σε πρόγραμμα Διδακτορικών Σπουδών, αλλά και η διευκόλυνση των ημεδαπών πανεπιστημιακών ιδρυμάτων, στη σύναψη μνημονίων συνεργασίας με ιδρύματα της αλλοδαπής.

Τέλος, με τις μεταβατικές διατάξεις για τις Ανώτατες Εκκλησιαστικές Ακαδημίες, τακτοποιούνται ζητήματα, που αφορούν τα περιουσιακά στοιχεία των ανώτατων Εκκλησιαστικών Ακαδημιών Θεσσαλονίκης και Ιωαννίνων των οποίων η λειτουργία παύει. Προλειαίνεται ο δρόμος για τη διαδικασία εισαγωγής στις σχολές μαθητείας υποψηφίων κληρικών, ενώ δίνεται η δυνατότητα στη Ριζάρειο Σχολή να λειτουργεί ιδιωτικό Ινστιτούτο Επαγγελματικής Κατάρτισης.

Ολοκληρώνοντας, αγαπητοί συνάδελφοι, το παρόν νομοσχέδιο αποτελεί από πολλές απόψεις μια κρίσιμη καμπή, στην αντιμετώπιση του φαινομένου του σχολικού εκφοβισμού και στην περαιτέρω προώθηση της παραγωγής επιστημονικής γνώσης στα ζητήματα, που ταλανίζουν, διαρκώς, τη χώρα μας. Ας μην επιτρέψουμε αγκυλώσεις και προκαταλήψεις να επισκιάζουν την κρίση μας και ας κάνουμε τη συζήτηση, που θα ακολουθήσει, πραγματικά ουσιαστική και παραγωγική, όπως άλλωστε προσχεδιάζει στο υπό συζήτηση νομοσχέδιο. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε.

Τον λόγο έχει ηΕισηγήτρια της Μειοψηφίας, η κυρία Ελισάβετ Σκούφα.

**ΕΛΙΣΣΑΒΕΤ (ΜΠΕΤΥ) ΣΚΟΥΦΑ (Εισηγήτρια της Μειοψηφίας):** Κυρίες και κύριοι συνάδελφοι, αξιότιμη, κυρία Υπουργέ, θα μου επιτρέψετε, σήμερα, την εισήγησή μου να την αφιερώσω καθ’ ολοκληρίαν στο θέμα των πρώτων άρθρων του νομοσχεδίου, το οποίο τιτλοφορείται «Ζούμε αρμονικά μαζί - Ρυθμίσεις για την πρόληψη και αντιμετώπιση της ενδοσχολικής βίας και του εκφοβισμού».

Την αφιερώνω, επομένως, στο κοινωνικό πλήγμα και την κοινωνική παθογένεια, που λέγεται βία, εκφοβισμός, απειλές και όλα τα συναφή φαινόμενα, μέσα στη σχολική μονάδα. Ακριβώς, διότι, πρώτον, το φαινόμενο της ενδοσχολικής βίας και εκφοβισμού, δυστυχώς, όσο περνάνε τα χρόνια, ολοένα και εντείνεται. Τόσο, όσον αφορά τον αριθμό των συμβάντων και γεγονότων, αλλά και όσον αφορά την ένταση των παρατηρούμενων φαινομένων ενδοσχολικής βίας και εκφοβισμού.

Κυρία Υπουργέ, εκτιμούμε ότι το νομοσχέδιο, που κατατίθεται σήμερα, είναι αποσπασματικό. Είναι, κρίνω περαιτέρω, εμβαλωματικό, επιδερμικό και στηρίζεται σε μία εσφαλμένη παιδαγωγική προσέγγιση.

Είναι αποσπασματικό για τρεις κύριους λόγους. Ο πρώτος είναι ότι, σύμφωνα με την έκθεση συνεπειών και με την Αιτιολογική Έκθεση, που συνοδεύει το νομοσχέδιο, αναφέρει η ίδια η Έκθεση ότι υπάρχουν διάσπαρτες νομοθετικές διατάξεις, σχετικές με το φαινόμενο της ενδοσχολικής βίας. Παράλληλα, αναφέρει η Αιτιολογική Έκθεση ότι το νομοσχέδιο έρχεται να συμπληρώσει μεθοδολογικά. Δεν θα έπρεπε να προϋπάρξει η ενοποίηση των ήδη υπαρχουσών, διάσπαρτων, νομοθετικών διατάξεων και να υπάρξει η συμπλήρωση τους;

Δεν υπάρχει πουθενά, το στοιχείο της ενοποίησης και δεν υπάρχει, διότι ακριβώς, όπως θα δείξω και κατόπιν, δεν έχουμε να κάνουμε, με μια ολιστική προσέγγιση του φαινομένου της ενδοσχολικής βίας και εκφοβισμού. Ολιστική προσέγγιση και βάσει των επιταγών των πλέον αρμόδιων Διεθνών Οργανισμών, όπως η UNESCO.

Περαιτέρω, το νομοσχέδιο κρίνεται αποσπασματικό και επιδερμικό, διότι απομονώνει το σχολείο και την ενδοσχολική βία από το γενικότερο κοινωνικό φαινόμενο, που λέγεται ένταση της βίας. Δεν είναι τυχαίο ότι, δυστυχώς, η χώρα μας κατέχει τις πρώτες αν όχι την πρώτη θέση, σε αριθμό και ποσοστό γυναικοκτονιών. Δεν είναι τυχαίο, ότι βγαίνουν πιστόλια στο κέντρο μεγάλων αστικών πόλεων, όπως η Αθήνα. Δεν είναι τυχαίο, ότι η βία και η εγκληματικότητα, δυστυχώς, στις γειτονιές, το ξεκαθάρισμα λογαριασμών και ό,τι άλλο με χρήση ακραίας βίας, απειλής, δολοφονιών, δυστυχώς ολοένα και εντείνεται.

Θα σας αναφέρω μόνο το εξής. Δεν θα έπρεπε να έχουμε, σήμερα και δεν θα πρέπει να καταγράφεται και στο νομοσχέδιο, κατά πόσο το φαινόμενο, που καταμαρτυρούν οι καθ’ ύλην αρμόδιοι επιστήμονες, παιδοψυχολόγοι, ψυχολόγοι, κοινωνικοί λειτουργοί, ως μία από τις βασικές αιτίες έξαρσης της βίας, σε παιδικές ή εφηβικές ηλικίες;

Είναι το γεγονός ότι οι γονείς πλέον, δεν μπορούν να αφιερώσουν ποιοτικό και ποσοτικό χρόνο με τα παιδιά τους; Ευθύνεται καθόλου το Υπουργείο, όχι στο οποίο προΐστασθε, αλλά η Κυβέρνηση συνολικά, για το γεγονός ότι η εργαζόμενη μητέρα και ο εργαζόμενος πατέρας, πρώτον, αντιμετωπίζουν ακραία οικονομικά προβλήματα;

Προβλήματα, που εντείνουν την ενδοοικογενειακή βία και ένα παιδί, που βιώνει ενδοοικογενειακή βία, είναι πολύ πιθανό να τη μεταφέρει μετά και να γίνει, όπως λένε οι επιστήμονες, παθητικοενεργητικώς παράγοντας αναπαραγωγής βίας.

Δεύτερον, δεν είναι πάλι δική σας αρμοδιότητα, αλλά πρέπει να τη συνεξετάσουμε. Η απορρύθμιση των εργασιακών σχέσεων. Το γεγονός ότι, ως γονείς, είμαστε αναγκασμένοι να λείπουμε από τα σπίτια μας και να μην αφιερώνουμε τον απαιτούμενο χρόνο στα παιδιά μας. Το γεγονός, ξαναλέω, ότι υπάρχουν οικονομικά προβλήματα, συσχετίζεται καθόλου με την αύξηση της έντασης και του αριθμού βίας, χρήσης βίας, από τα παιδιά.

Άλλος παράγων. Ζούμε στην εποχή της τεχνολογικής επανάστασης. Δεν γίνεται επαρκής αναφορά στο νομοσχέδιο στο διαδίκτυο και στη βία, μέσα στο διαδίκτυο. Επαρκής, ξαναλέω, αναφορά, διότι, πολύ καλά όλοι, γνωρίζουμε ή οφείλουμε να γνωρίζουμε ότι το διαδίκτυο στην εποχή μας πολλαπλασιάζει, με γεωμετρική πρόοδο, την ένταση, την παρουσίαση και την παρότρυνση, αν θέλετε, τόσο σε πράξεις βίας όσο και σε πράξεις απειλών. Απουσιάζει, παντελώς, η εκτενής αναφορά στο τι κάνουμε, σε σχέση με τη βία στο διαδίκτυο. Τι κάνουμε;

Θα βάλω ακόμη έναν παράγοντα, με αυτό που οι κοινωνιολόγοι αποκαλούν, ως πολιτισμού της βίας και ο οποίος αναφέρεται στη μουσική, για παράδειγμα, που με ευθύνη όλων μας, εγώ θα πω παίζεται δημοσίως, σε κλαμπ και η οποία αναπαράγει άκρως αντιπαιδαγωγικά, αντιαξιακά, αντικοινωνικά πρότυπα.

Περαιτέρω, κυρία Υπουργέ, το σημερινό νομοσχέδιο μας δίνει μια εξαιρετική ευκαιρία, να πάρουμε τον μεγεθυντικό φακό και να δούμε τι συντελείται, μέσα στη σχολική τάξη του δημόσιου σχολείου, τόσο στην πρωτοβάθμια όσο και στη δευτεροβάθμια εκπαίδευση. Προσωπικά, ως εκπαιδευτικός, δεν το θεωρώ διόλου τυχαίο, ότι ευτυχώς ακόμη στην πρωτοβάθμια εκπαίδευση, δεν έχουμε σε τέτοια ένταση ή πυκνότητα περιστατικά ενδοσχολικής βίας ή εκφοβισμού.

Αυτό ξέρετε, αγαπητοί συνάδελφοι, που οφείλεται; Οφείλεται στην ποιότητα, που έχει ακόμη η παιδαγωγική και διδακτική σχέση, που έχει ο παιδαγωγός δάσκαλος ή δασκάλα με τους μαθητές μέσα στην τάξη. Οφείλεται στο γεγονός ότι, ευτυχώς, ακόμη, έχουμε κρατήσει το δημοτικό σχολείο και τους μαθητές και μαθήτριες των δημοτικών σχολείων, μακριά από αυτό, που μετατρέψατε, κυρία Υπουργέ, δυστυχώς, με ευθύνη σας, το γυμνάσιο και πολύ περισσότερο το λύκειο.

Μετατρέψατε και φτιάξατε, συνειδητά και στοχευμένα, δυστυχώς, τη μέση εκπαίδευση σε γυμνάσιο και λύκειο, σε ένα σύστημα απίστευτα εξεταστικοκεντρικό. Βλέπε Τράπεζα Θεμάτων, βλέπε ελάχιστη βάση εισαγωγής, βλέπε κατηγοριοποίηση σχολικών μονάδων, με βάση την αξιολόγηση, βλέπε κατάργηση μαθημάτων αισθητικής και καλλιτεχνικής αγωγής. Μέσα από τη ζωγραφική, κύριε Υπουργέ, μέσα από την ελεύθερη έκφραση, την καλλιτεχνική, θα μπορέσει η ψυχοσύνθεση του έφηβου μαθητή και μαθήτριας, να βρει μια γνήσια και δημιουργική έκφραση όλων των προβλημάτων, που ταλανίζουν την εφηβική ψυχή.

Κυρία Υπουργέ, σας το ξαναλέω, ως εκπαιδευτικός, πρωτίστως. Είναι πραγματικά κρίμα. Έχετε μεγάλο μερίδιο ευθύνης για το γεγονός, ότι τόσα χρόνια κατεβάζατε νομοσχέδια για τη δήθεν αριστεία. Για τα πρότυπα και πειραματικά σχολεία της ελίτ. Για το γεγονός, ότι μας έχετε φορτώσει, συγνώμη για την έκφραση, τα μυαλά και τα αυτιά, ως βουλευτές, ως γονείς, ως εκπαιδευτικούς, με αυτόν τον απίστευτο βομβαρδισμό του εφήβου μαθητή και μαθήτριας με δεξιότητες, δεξιότητες, δεξιότητες, χωρίς να παίρνετε καθόλου υπόψη τον παράγοντα γνώση και παιδεία.

Θέλω να σας ρωτήσω και να εστιάσω την προσοχή όλων των συναδέλφων, επίσης, στο εξής. Είναι δυνατόν, μέσα σε μια εποχή, που, όπως περιέγραψα, μαστίζεται από οικονομικά προβλήματα, που η ελληνική οικογένεια δεν μπορεί να βγάλει το μήνα, που τα τμήματα αντιμετώπισης ενδοοικογενειακής βίας δεν λειτουργούν, με το ρυθμό, που πρέπει, που οι κοινωνικοί λειτουργοί και οι ψυχολόγοι, ναι μεν υπάρχουν στα σχολεία, αλλά δεν μπορεί ένας ψυχολόγος, κυρία Υπουργέ, να έχει υπ’ ευθύνη του πέντε σχολικές μονάδες και να μην υπάρχει σε κάθε σχολική μονάδα σταθερή ομάδα αναφοράς με ψυχολόγο, με κοινωνικό λειτουργό. Επίσης, να μην υπάρχουν συγκεκριμένοι χώροι, μέσα στα σχολεία και να ψάχνει ο ψυχολόγος, που επισκέπτεται τυχαία και εκ περιτροπής τη μία από τις πέντε σχολικές μονάδες, χωρίς σταθερή μέρα και ώρα, να μην έχει ένα χώρο και αγκαλιά με τον μαθητή ή τη μαθήτρια, που θα αναφέρει ένα πρόβλημα να ψάχνουν ποια σχολική τάξη είναι κενή και δεν έχει μάθημα εκείνη την ώρα.

Επίσης, καλούνται, στο συγκεκριμένο νομοσχέδιο, οι εκπαιδευτικοί να αναλάβουν ενεργό ρόλο, όπως επιβάλλει και η ΟΥΝΕΣΚΟ και η κοινή και η επιστημονική λογική, να σηκώσουν ένα τεράστιο βάρος. Βάζετε, ως πρόσωπο, που θα πάρει την καταγγελία από την πλατφόρμα έναν εκπαιδευτικό και ένα διευθυντή. Ο εκπαιδευτικός τι γνώση έχει; Έχει γνώσεις, πραγματικά, ψυχολογίας; Είναι κοινωνικός λειτουργός; Σας βεβαιώνω, προσωπικά, ως απόφοιτη Παιδαγωγικής Σχολής, Φιλοσοφικής Σχολής, δεν έχουμε.

Και αφήστε το αυτό, θα επανέλθω στην κατ’ άρθρον συζήτηση, αυτό το απίστευτο πράγμα, το ανιστόρητο και αντιεπιστημονικό, περί παιδαγωγικής επάρκειας. Όση παιδαγωγική επάρκεια και να έχουμε, όσα παιδαγωγικά μαθήματα και να έχουμε διδαχθεί, ως εκπαιδευτικοί, αδυνατούμε, αν δεν έχουμε ολιστική, συνεχή επιμόρφωση, πάνω στο πώς θα διαχειριστούμε τον μαθητή, που έρχεται να μας καταγγείλει, ότι υφίσταται βία ή απειλές. Δεν γνωρίζουν οι εκπαιδευτικοί. Θα μορφωθούν μόνο, με τυχαία σεμινάρια σαν αυτό, κυρία Υπουργέ, για το οποίο σας υποβάλαμε ερώτηση; Συγγνώμη, τι είναι αυτή η επιστημονική και παιδαγωγική αθλιότητα, η οποία υποτίθεται ότι είναι επιμορφωτικό υλικό για νεοδιόριστους εκπαιδευτικούς;

Εκεί που σήμερα μιλάμε για το χτίσιμο αρμονικών σχέσεων, μέσα στη σχολική μονάδα, να μιλάει αυτό το υλικό για σχολεία - καταυλισμούς στιγματισμένων και για τακτοποιημένα φρικιά και να καλεί τους εκπαιδευτικούς να κατηγοριοποιήσουν εικόνες μαθητών, με βάση την εμφάνισή τους; Αυτό είναι το σχολείο της συμπερίληψης; Αυτό είναι το σχολείο των δικαιωμάτων; Αυτό είναι το σχολείο του σεβασμού της διαφορετικότητας; Αυτό είναι το σχολείο, που θεμελιώνεται στη δημοκρατία; Εάν δεν έχουμε αυτές τις προϋποθέσεις, τι καλούμεθα να κάνουμε στην τάξη;

Ακόμα ένα σημαντικό, κυρία Υπουργέ. Είναι αδύνατον, τόσο με την ένταση της διδασκόμενης ύλης, όσο και το γεγονός ότι τα βιβλία, που υπάρχουν στα σχολεία, σε πολύ μεγάλο βαθμό, είναι απαρχαιωμένα, πρώτον, άρα δεν έχουν ενσωματώσει τα τελευταία πορίσματα των επιστημόνων. Δεύτερον, αναπαράγουν και τα ίδια πολλές φορές ρατσιστικά ή κακοποιητικά πρότυπα. Άρα, πρέπει εν συνόλω η πολιτεία να καθίσει να δει τι παρέχεται μέσα στα σχολικά βιβλία.

Είναι αδύνατον ο μαθητής και η μαθήτρια να γίνονται φυσαρμόνικα μεταξύ σχολείου και φροντιστηρίων, προκειμένου να πετύχουν την πολύ κακώς εννοούμενη - με κακό περιεχόμενο - αριστεία, ιδρωμένοι, από εκεί μέχρι εδώ. Επίσης, να μην συντελείται καμία συζήτηση μέσα στην τάξη, ούτε καν, με βάση τη θεματική εβδομάδα, που είχε θεσπιστεί από την Κυβέρνηση ΣΥΡΙΖΑ, να μην υπάρχουν ποιοτικές σχέσεις, να μην δίνεται ο χρόνος μέσα στην τάξη, για να προσεγγίσει ο εκπαιδευτικός παιδαγωγικά τον κάθε μαθητή και μαθήτρια. Επιπλέον, αυξάνετε τον αριθμό μαθητών ανά τάξη, τη στιγμή που όλοι πολύ καλά κατανοούμε ότι άλλο είναι με 30 μαθητές και άλλο με 15. Όταν έχεις 15 μαθητές στην τάξη, ως εκπαιδευτικός κάθε βαθμίδας του δημόσιου σχολείου, ασχολείσαι με το πρόβλημα του Νίκου, της Γεωργίας, δημιουργείς ένα κατάλληλο παιδαγωγικό περιβάλλον συνεργασίας και αλληλοσεβασμού και μετά έρχεσαι να διδάξεις.

Κυρία Υπουργέ, συνολικά η εκπαιδευτική σας πολιτική και φυσικά, η εργασιακή πολιτική, η κοινωνική πολιτική, η, ας πούμε, πολιτισμική – αντιπολιτισμική εγώ θα πω –πολιτική, που ακολουθεί συνολικά δυστυχώς η Κυβέρνηση της Νέας Δημοκρατίας, δεν συνιστά καθόλου απάντηση σε κοινωνικές παθογένειες, οι οποίες ολοένα και κοχλάζουν, ολοένα και βράζουν. Ίσα – ίσα, τις εντείνουν και, γι’ αυτό φυσικά, ζητούμε - και ευτυχώς, θα γίνουν άμεσα - οι εκλογές, με σκοπό μια πραγματικά προοδευτική κυβέρνηση, να δημιουργήσει επιτέλους το δημόσιο συμπεριληπτικό δημοκρατικό σχολείο, που θα στηρίζεται στο σεβασμό της διαφορετικότητας, στον αλληλοσεβασμό, στην παιδεία με «Π» κεφαλαίο και φυσικά, στις ανθρώπινες αξίες. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η Ειδική Αγορήτρια του Κινήματος Αλλαγής, κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ)**: Κύριε Πρόεδρε, κυρία Υπουργέ, αγαπητοί συνάδελφοι, το νέο νομοσχέδιο του Υπουργείου Παιδείας, στο φινάλε της κυβερνητικής θητείας, με τον τίτλο «Ζούμε Αρμονικά Μαζί – Σπάμε τη Σιωπή», για την πρόληψη και αντιμετώπιση της σχολικής βίας και του εκφοβισμού, παρά τη σημαντικότητα του, αφού αγγίζει τον πυρήνα της ελληνικής οικογένειας, στις προτεραιότητες της ηγεσίας του Υπουργείου Παιδείας είχε την τελευταία θέση. Για το Υπουργείο, έπεται, για παράδειγμα, της ανάγκης για ένα καινούργιο μοντέλο διοίκησης των πανεπιστημίων, πώς θα μπορέσουμε να κάνουμε τον πρύτανη παντοδύναμο, ανεξέλεγκτο και τη διοίκηση του πανεπιστημίου απολύτως εξαρτημένη από τον ίδιο.

Παρεμπιπτόντως, κυρία Υπουργέ, φέρατε σε νομοσχέδιο του Υπουργείου Δικαιοσύνης τροπολογία, γιατί ήταν τόσο πρόχειρος ο νόμος, με τον οποίον ψηφίστηκε ο τρόπος, με τον οποίο θα γίνεται η εκλογή του πρύτανη, ώστε βρεθήκατε σε αδιέξοδο, μέσα σε έξι μόλις μήνες. Τρία πανεπιστήμια δεν μπορούν να εκλέξουν τις πρυτανικές αρχές, γιατί το να υπάρχει συμβούλιο με ζυγό αριθμό μελών δεν έχει γίνει πουθενά. Έξι εσωτερικά μέλη, με ποιον τρόπο θα μπορέσουν να αποφύγουν την ισοψηφία και να προχωρήσουν στις διαδικασίες; Τροπολογία, λοιπόν, που παρατείνει την θητεία των πρυτανικών αρχών, μέχρι να δούμε τι θα κάνουμε, να πάει παρακάτω, βλέποντας και κάνοντας. Χωρίς άλλα σχόλια, όμως, θέλω να πω αυτό που με τον πιο γλαφυρό τρόπο λέει ο λαός μας «κάλλιο αργά παρά ποτέ». Αν και δεν αρκεί.

Εδώ και πολύ καιρό, χρειαζόμασταν και πλέον νομίζω ότι επείγει η ρύθμιση μιας κατάστασης γενικευμένης, υφέρπουσας ή εμφανούς βίας μεταξύ ανηλίκων, που ευδοκιμεί στο σχολικό περιβάλλον, ανάμεσα σε παιδιά προεφηβικής και εφηβικής ηλικίας, βίας κάθε είδους, σωματικής, ψυχολογικής, λεκτικής.

Η αναγκαιότητα νομοθετικής παρέμβασης έγινε σχεδόν εξόφθαλμη με την επιστροφή σε ρυθμούς νέας κανονικότητας, μετά το παρατεταμένο lockdown, λόγω της Πανδημίας και όλων των μέτρων αντιμετώπισής της. Τα περιστατικά, που βλέπουν το φως της δημοσιότητας, δεν λείπουν από τα καθημερινά δελτία ειδήσεων και όλοι ξέρουμε ότι είναι μόνο η κορυφή του παγόβουνου.

Ακόμη και έτσι και παρά τη σοβαρότητα του θέματος, η νομοθετική ρύθμιση για το σχολικό εκφοβισμό, δεν έρχεται μόνη. Στα δέκα περίπου άρθρα, που αφορούν τον τίτλο του νομοσχεδίου, έχει συσσωρευτεί πλήθος τροποποιούμενων και καταργούμενων διατάξεων, ελλείψει θεσμικού διαλόγου, λόγω βιασύνης και προχειρότητας, άλλο ένα δείγμα της έγνοιας, που έχει το Υπουργείο Παιδείας. Φυσικά, δεν νομίζω να πιστεύετε ότι αυτό μπορεί να θεωρηθεί δείγμα καλής νομοθέτησης, εντυπώσεις και διευθετήσεις της τελευταίας στιγμής, να έχουμε να λέμε, στις προεκλογικές φιέστες της τοξικότητας.

Κυρίες και κύριοι, το νομοσχέδιο του Υπουργείου Παιδείας, ενώ αρχικά δείχνει να έχει γίνει αντιληπτή η έκταση και το βάθος του προβλήματος του σχολικού εκφοβισμού και μοιάζει να λαμβάνει μέτρα, να παίρνει θέση και πρωτοβουλίες, για την αντιμετώπιση της βίας, στην πραγματικότητα, είναι άλλο ένα νομοσχέδιο, τίτλων και επικεφαλίδων. Δεν προβαίνει ουσιαστικά στην υλοποίηση μέτρων, που θα αντιμετωπίσουν στιβαρά το πρόβλημα.

Οι βασικές μας παρατηρήσεις και ανησυχίες, για την αποτελεσματικότητα του νομοσχεδίου, αφορούν σε αδρές γραμμές: Πρώτον, τον περιορισμό και την εξάντληση του θέματος, στην καταγραφή φαινομένων και περιστατικών βίας, χωρίς την αντίστοιχη μέριμνα για την αντιμετώπισή τους. Ασφαλώς, σε ένα περιβάλλον διάχυτου φόβου των πολλών θυμάτων, που παραμένουν με σφραγισμένα στόματα, είναι σημαντικό να προωθήσουμε και να ενισχύσουμε τη δυνατότητα καταγγελίας. Αυτό είναι, όμως, μόνο το πρώτο βήμα, που θα αποδειχθεί ανώφελο, όσο δεν υπάρχουν εχέγγυα έγκαιρης παρέμβασης και αποτελεσματικής επίλυσης. Στις περισσότερες περιπτώσεις, τα θύματα παραμένουν βουβά και δεν προχωρούν σε δημοσιοποίηση, ακριβώς, γιατί φοβούνται τι θα τους συμβεί μετά. Αυτό το βασανιστικό μετά.

Για να έχει αποτέλεσμα η προτροπή και η διευκόλυνση δημοσιοποίησης και καταγγελίας τέτοιων περιστατικών, πρέπει τα θύματα να αισθανθούν σιγουριά, να αισθανθούν ότι η ζωή τους θα γίνει ευκολότερη, ότι θα επιστρέψει στην κανονικότητά της, ότι το ίδιο το σχολικό περιβάλλον θα τα αγκαλιάσει και θα τους προσφέρει ουσιαστική προστασία.

Δεύτερον. Οι αρμόδιες ομάδες δράσης, που λειτουργούν, σε επίπεδο Διευθύνσεων Εκπαίδευσης, είναι μακριά από εκεί που συμβαίνει το πρόβλημα, με αποτέλεσμα να μειώνεται η αξία της επέμβασής τους. Η συνεχής παρουσία εξειδικευμένων επιστημόνων, ψυχολόγων και συμβούλων, σε επίπεδο σχολικής μονάδας, είναι εντελώς απαραίτητη και, παρόλα αυτά, παραμένει εντελώς ανεπαρκής.

Ο αριθμός των ειδικών ψυχολόγων, παραμένει μικρός, ακόμη και μετά τις προσλήψεις, που μας ενημερώσατε ότι έχουν γίνει, με αποτέλεσμα να υπάρχει αδυναμία άμεσης παρέμβασης, σε κάθε περιστατικό, στη σχολική μονάδα, λαμβάνοντας υπόψη και τον όγκο των περιστατικών, που καλείται κάθε σχολείο να διαχειριστεί. Και φυσικά, η έλλειψη εξειδικευμένου προσωπικού δεν μπορεί να υποκατασταθεί από τις χρήσιμες μεν, αλλά εντελώς ανεπαρκείς επιμορφώσεις εξπρές εκπαιδευτικών, για την αντιμετώπιση τέτοιων περιστατικών.

Τρίτον. Το βάρος της διαχείρισης των πολλών περιστατικών βίας στο σχολείο και την ευθύνη των επιλογών – παρεμβάσεων, σύμφωνα με το νομοσχέδιο, που συζητάμε, την επωμίζονται οι εκπαιδευτικοί.

Στην πραγματικότητα, η ηγεσία του Υπουργείου Παιδείας, ακολουθεί την ίδια τακτική, που ακολούθησε και την περίοδο της Πανδημίας, δηλαδή, μεταφέρει την ευθύνη υλοποίησης στους εκπαιδευτικούς και στους διευθυντές των σχολικών μονάδων, χωρίς όμως να τους προσφέρει και τα απαραίτητα εργαλεία.

Τέταρτον. Το νομοσχέδιο αφήνει εκτός διαδικασίας εξαιρετικής σημασίας παράγοντες, όπως τις μαθητικές κοινότητες, τους γονείς, την τοπική κοινωνία. Όμως, όλοι ξέρουμε πόσο καταλυτική είναι η σημασία και η επιρροή του οικογενειακού περιβάλλοντος στη συμπεριφορά των παιδιών μας, ακόμα και όταν οι γονείς εργάζονται νύχτα-μέρα και έχουν ελάχιστο χρόνο, για να μπορέσουν να συζητήσουν με τα παιδιά τους.

Συνεπώς, η παράλειψη του παράγοντα οικογένεια -όχι ως φόβητρου ή ως τιμωρού- αλλά ως ενεργού παράγοντα και η αποστέρηση της εμπλοκής της στην αντιμετώπιση περιστατικών βίας, φοβάμαι ότι καθιστά το όλο εγχείρημα αντιμετώπισης αλυσιτελές. Με την προτεινόμενη από το νομοσχέδιο διαδικασία, εμπλέκεται ο θύτης και το θύμα στην καλύτερη των περιπτώσεων και η υπόλοιπη μαθητική κοινότητα παραμένει ουδέτερη απέναντι σε γεγονότα, που την αφορούν και επηρεάζουν την καθημερινότητά της.

Δηλαδή, για εξηγήστε μου, τι ακριβώς διδάσκει το σχολείο στους αυριανούς πολίτες; Ότι δεν ασχολούμαστε με όσα συμβαίνουν δίπλα μας, μέχρι το κακό να χτυπήσει τη δική μας πόρτα; Η ανοχή στη βία δεν είναι συνενοχή;

Πέμπτο, το νομοσχέδιο δεν ακουμπά τα εξαιρετικά διαδεδομένα φαινόμενα διαδικτυακής βίας και απειλής, που νομίζω ότι ανθίζουν στις εφηβικές ηλικίες. Όλοι ξέρουμε ότι το μεγαλύτερο ποσοστό φαινομένων βίας στα σχολεία ξεκινά, δυστυχώς, από τα κοινωνικά δίκτυα.

Τέλος, είναι κοινή παραδοχή ότι η βία στα σχολεία, σε πολλές περιπτώσεις, είναι εισαγόμενη ή ακόμη ακόμα και ενισχυόμενη από εξωσχολικούς και από το περιβάλλον της γειτονιάς. Παρ’ όλα αυτά, στο νομοσχέδιο, δεν υπάρχει καμία σχετική πρόβλεψη.

Κυρίες και κύριοι συνάδελφοι, ο σχολικός εκφοβισμός δεν είναι ούτε εύκολο, αλλά προφανώς δεν είναι και απλό θέμα, είναι πολυπαραγοντικό και σύνθετο. Μπερδεμένοι σε ένα κουβάρι θύτης και θύμα όπου όλα είναι θέμα κυριαρχίας. Υποτιμητικοί χαρακτηρισμοί, κοροϊδίες, απειλές, προσβολές, για να πληγωθεί όποιος διαφέρει, όποιος ξεφεύγει από τα συνηθισμένα ή απλά δεν αρέσει. Μαγκιά και παραβατικότητα, που επιβραβεύονται σιωπηρά από όσους, ως θεατές, παρακολουθούν παθητικά όσες αγριότητες συμβαίνουν γύρω τους και, δυστυχώς, αυτές οι παραβατικές συμπεριφορές ρυθμίζουν πλέον και τις σχέσεις μας. Όσες γραμμές βοήθειας, όσες ημέρες κατά της βίας, όσες διαδικτυακές πλατφόρμες για επώνυμες ή ανώνυμες καταγγελίες και αν φτιάξουμε, δεν αρκούν από μόνες τους. Από το 2019, νομίζω ότι θα έπρεπε να είναι αυτή η εμβληματική πρώτη προσπάθεια νομοθέτησης από την Κυβέρνησή σας, να υπάρξει ένα τέτοιο νομοσχέδιο και σίγουρα, μόλις φάνηκαν οι τραγικές επιπτώσεις της Πανδημίας στον ψυχισμό των νέων και των εφήβων.

Αυτό το νομοσχέδιο, παρά τους διακηρυγμένους στόχους, παρά την πρόληψη, παρά την εκπαιδευτική προσέγγιση, παρά την αντιμετώπιση και προστασία παιδιών και εφήβων από κάθε μορφής βίας του σχολικού εκφοβισμού, αλλά και τη δημιουργία ασφαλούς σχολικού περιβάλλοντος, για όλους τους μαθητές, αντιμετωπίζει αυτό το δαιδαλώδες ζήτημα του σχολικού εκφοβισμού, νομίζω, εκ των ενόντων.

Φτάνει, όμως, η πρόχειρη έως προσχηματική επιμόρφωση των εκπαιδευτικών;

Στην πραγματικότητα, καλούνται να τα βγάλουν πέρα μόνοι τους, αποκτώντας, με προσωπική τους μέριμνα, εξειδικευμένες γνώσεις – δεξιότητες, που ανήκουν σε άλλους επιστημονικούς κλάδους, όπως αυτή του διαμεσολαβητή, όπως αυτού, που ασχολείται με την ασφάλεια στον κυβερνοχώρο, τη λειτουργική υποστήριξη θυμάτων.

Όσο και αν είναι σημαντικά θέματα ο εντοπισμός, η ανίχνευση ή η υποστήριξη καταγγελιών τέτοιων περιστατικών σχολικού εκφοβισμού, σε ένα ευνοϊκό περιβάλλον, θεωρείτε ότι φτάνει; Εμείς πιστεύουμε ότι δεν φτάνει.

Νομίζω ότι το παρόν νομοσχέδιο είναι μόνο μια αρχή, για την αντιμετώπιση του προβλήματος. Θα θέλαμε να μην αρκείται στους τίτλους και στις εντυπώσεις. Θα θέλαμε να υπάρχει πρόβλεψη ενός ολοκληρωμένου σχεδίου, που θα εστιάζει, στην πρακτική εφαρμογή συντονισμένης δράσης όλων των υποστηρικτικών φορέων, με τις αρμόδιες επιτροπές και τις ομάδες δράσης, για το σκοπό αυτό. Η βία στα σχολεία δεν θα καμφθεί με θεωρίες, κηρύγματα, διακηρύξεις και μισόλογα. Ζούμε σε ένα βίαιο κόσμο και μόνο, όταν εκπαιδευτικοί, μαθητές, γονείς και ολόκληρη η κοινωνία αποφασίσει ότι δεν είναι μια χαμένη μάχη και εμπλακεί, μπορεί να υπάρξει προοπτική και ίσως να μπορέσει να κρατήσει τη βία και τον εκφοβισμό έξω από τα σχολεία και ίσως και έξω από τις ζωές των ίδιων των παιδιών μας. Δεν το κάνει, όμως.

 Στις Επιτροπές αυτές, που προτείνουμε, θέλουμε να εμπλέκονται γονείς, μαθητική κοινότητα, τοπική κοινωνία, με όλα τα ιδιαίτερα χαρακτηριστικά, που μπορεί να έχει.

Παρόλα αυτά, επειδή, δεν μου αρέσει να μηδενίζει την προσπάθεια, που είναι σημαντική, κάνει μια αρχή και αφήνει μία παρακαταθήκη για την επόμενη ηγεσία, που δεν θα αρκεστεί στην ιχνηλάτηση των περιστατικών, αλλά θα το αντιμετωπίσει κιόλας. Ξέρετε, και στο παρελθόν, έχουν γίνει πάρα πολλές προσπάθειες, επιτροπές, υποεπιτροπές. Πραγματικά; Υπάρχει κάποιο συμπέρασμα από όλη αυτή τη δουλειά, που έχει γίνει, μέχρι σήμερα; Καλό θα ήταν να το ακούσουμε και να μην ξεκινάμε, κάθε φορά, από μηδενική βάση και τελειώνουμε όλη την προσπάθεια με την καταγραφή, χωρίς να προχωράμε σε τολμηρές και γενναίες προτάσεις.

Πέρα από το κεντρικό θέμα, επιτρέψτε μου να πω ότι, στο σύνολο αυτών των καταργούμενων και τροποποιούμενων διατάξεων, υπάρχουν και κάποιες διατάξεις, που αφορούν την καθιέρωση συστήματος αξιολόγησης του έργου Διευθυντών, Υποδιευθυντών και Εκπαιδευτικών Επαγγελματικής Κατάρτισης των Δημοσίων Ινστιτούτων Επαγγελματικής Κατάρτισης, που είναι αρμοδιότητας του Υπουργείου Παιδείας και, με την ευκαιρία αυτή, θέλω λίγο να πω κάποια πράγματα σε σχέση με την αξιολόγηση. Προβλέπεται η συμμετοχή όλων των εμπλεκομένων στις διαδικασίες αξιολόγησης, με βασική παράμετρο του νέου συστήματος, τη συμμετοχή των καταρτιζόμενων στην αξιολόγηση Διευθυντών, Υποδιευθυντών και Εκπαιδευτικών.

Από τη Μεταπολίτευση, μέχρι σήμερα, οι πολιτικές ηγεσίες του Υπουργείου Παιδείας έχουν επανειλημμένα νομοθετήσει διαδικασίες αξιολόγησης των συντελεστών της εκπαιδευτικής λειτουργίας. Παρόλα αυτά, μόνο δύο νομοθετήματα κατάφεραν να εφαρμοστούν, έστω και περιορισμένα, έστω και καταργούμενα στον αμέσως επόμενο χρόνο. Αυτά που αφορούσαν την αξιολόγηση των εκπαιδευτικών Πρότυπων και Πειραματικών Σχολείων και των Σχολικών Συμβούλων και Διευθυντών Εκπαίδευσης.

Η τελευταία προσπάθεια νομοθέτησης, με το ν. 4823/2021, δεν έχει εφαρμοστεί στην πράξη, μέχρι σήμερα. Είναι προφανές ότι οι αντιστάσεις, στην καθιέρωση σχετικής κουλτούρας αξιολόγησης, έχουν βρει και βρίσκουν ισχυρές αντιστάσεις από την κοινωνία. Σκοπός και στόχος κάθε ηγεσίας οφείλει να είναι ένα καλύτερο σχολείο, που σημαίνει να υπάρχει δυνατότητα μέτρησης του συνολικού έργου της σχολικής μονάδας, εντοπισμού των αδυναμιών, αναζήτηση περιθωρίων βελτίωσης του εκπαιδευτικού έργου όλων των συντελεστών, που συμμετέχουν σε αυτό, που λέμε εκπαιδευτική διαδικασία.

Μέχρι σήμερα, στο βωμό της πολιτικής αντιπαράθεσης, δεν έχουμε καταφέρει να εφαρμόσουμε σταθερές και επιμορφωτικές δομές και θεσμούς ευρείας αποδοχής, ώστε να μπορούν να καθοδηγήσουν, να συμβουλεύσουν και να αξιολογήσουν το εκπαιδευτικό έργο, με στόχο τη βελτίωση του, αλλά και τη βελτίωση των συντελεστών του. Παρόλα αυτά, με την παραδοχή ότι ο εκπαιδευτικός αποτελεί το σημαντικότερο παράγοντα στην εκπαιδευτική διαδικασία και την ποιότητά της, η αναγκαιότητα αξιολόγησης του έργου του δεν μπορεί να αναβάλλεται διαρκώς, στο άδηλο μέλλον, για οποιαδήποτε αιτία, δικαιολογία ή αφορμή. Με αυτό το σκεπτικό, ακόμη και μια ελλιπής, ανεπαρκώς σχεδιασμένη διαδικασία αξιολόγησης του εκπαιδευτικού έργου, είναι προτιμότερη από την πλήρη απουσία της.

Για τα υπόλοιπα, που είναι και πάρα πολλά, επιτρέψτε μου να τα πούμε στην πορεία, στην επί των άρθρων συζήτηση. Εμείς, ως ΠΑΣΟΚ- Κίνημα Αλλαγής, ψηφίζουμε «ναι» επί της αρχής το νομοσχέδιο. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Κεφαλίδου.

Το λόγο έχει, εκ μέρους του Κ.Κ.Ε., ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Σύμφωνα με την Αιτιολογική Έκθεση του νομοσχεδίου, που εδώ πρέπει να πούμε ότι είναι περισσότερο περιγραφική και λιγότερο αιτιολογική, επί της ουσίας, δεν ξέρω, ας το δουν τα Υπουργεία και συγκεκριμένα το Υπουργείο της Παιδείας – «η αύξηση των φαινομένων βίας στην κοινωνία μεταφέρεται, δυστυχώς», διαβάζω, κατά λέξη, το κείμενο, «και στους χώρους της εκπαίδευσης, με αποτέλεσμα η αντιμετώπιση φαινομένων ενδοσχολικής βίας και εκφοβισμού να χρήζει ενίσχυσης».

Κατ’ αρχάς, ναι, πράγματι, η σχολική βία στην ουσία και αυτή δεν αποτελεί παρά μια συνέπεια της κοινωνίας της εκμετάλλευσης και της βίας και τέτοια, ασφαλώς, είναι η καπιταλιστική κοινωνία, στην οποία ζούμε και την οποία βεβαίως διαχρονικά υποστηρίζουν και υπηρετούν όλες οι αστικές αντιλαϊκές κυβερνήσεις.

Έχουμε, όμως, ορισμένες περαιτέρω παρατηρήσεις, ως προς αυτό το απόσπασμα της Αιτιολογικής Έκθεσης. Και ρωτάμε: Δηλαδή, η βία της κοινωνίας, απλώς και μόνο, μεταφέρεται στους χώρους της εκπαίδευσης; Δεν αναπαράγεται, άραγε, ταυτόχρονα και σε αυτούς, με δεδομένο τον ανταγωνισμό, την ανασφάλεια και το άγχος των μαθητών, τις διάφορες ακυρώσεις της προσωπικότητας τους και, εν τέλει, την ίδια την περιθωριοποίηση τους;

Και όμως, αυτό το βασικό, το θεμελιώδες, το κυβερνητικό νομοσχέδιο το αγνοεί επιδεικτικά. Γιατί, έτσι, φυσικά, θα άνοιγε τότε μια συζήτηση για το περιεχόμενο και τους σκοπούς του σχολείου και αυτό το αποφεύγει συστηματικά η Κυβέρνηση, όπως και κάθε αστική κυβέρνηση, βέβαια. Το τι σχολείο, όμως, θέλουμε να έχουμε, αυτό ακριβώς είναι το κύριο και το πιο κρίσιμο ζήτημα και αυτό θέτουμε εμείς, ως Κ.Κ.Ε., επί της αρχής.

Θα έχουμε ένα σχολείο, το οποίο θα προσαρμόζεται στα όνειρα και τις ανάγκες των μαθητών; Ένα σχολείο, που τους αξίζει πραγματικά ή, αντίθετα, όπως τώρα, οι μαθητές θα καλούνται να προσαρμόζονται, σε αυτήν την καταθλιπτική πραγματικότητα του σημερινού σχολείου;

Μόνο, όμως, στην πρώτη περίπτωση και σε αυτόν το δρόμο η ύπαρξη ειδικών επιστημόνων και άλλων δομών υποστήριξης μπορούν να συμβάλουν στην ουσιαστική αντιμετώπιση του φαινομένου της σχολικής βίας και του σχολικού εκφοβισμού. Θέτοντας, δηλαδή, στο επίκεντρο και την εκπαιδευτική πολιτική, ως αναπόσπαστο κομμάτι της γενικότερης πολιτικής, η οποία παράγει και αναπαράγει, διαρκώς, τη φτώχεια, τις ταξικές ανισότητες και τους κοινωνικούς αποκλεισμούς.

Σχετικά, τώρα, με αυτό που αναφέρεται στην Αιτιολογική Έκθεση, ότι η αντιμετώπιση φαινομένων ενδοσχολικής βίας και εκφοβισμού χρήζει ενίσχυσης, το σωστό μάλλον θα ήταν να γραφεί ότι χρήζει έναρξης, από τη μεριά της πολιτείας, εννοείται, καθώς οι εκπαιδευτικοί μόνοι τους και αβοήθητοι, ήδη, διαχειρίζονται, εδώ και πάρα πολύ καιρό, τέτοια ζητήματα. Γιατί το λέμε αυτό; Το λέμε, γιατί μπορεί όλες οι τελευταίες κυβερνήσεις να έχουν φτιάξει ειδικές επιτροπές για την καταπολέμηση της βίας στα σχολεία, από το 2015, ακόμα με το θάνατο του σπουδαστή στα Γιάννενα, η Κυβέρνηση του ΣΥΡΙΖΑ, τότε, έστησε μια ολόκληρη Επιτροπή, με τη συμμετοχή μάλιστα και της ελληνικής αστυνομίας και το 2019, η Κυβέρνηση της Νέας Δημοκρατίας έφτιαξε και αυτή άλλη μια διακομματική μάλιστα επιτροπή για το μπούλινγκ στα σχολεία. Ξέρετε, όμως, πόσες φορές έχουν συνεδριάσει αυτές οι επιτροπές; Ούτε μία. Άρα, για την πολιτεία δεν πρόκειται για κάποια ενίσχυση, όπως λέτε, αλλά για ένα ακόμη ξεκίνημα της αντιμετώπισης της σχολικής βίας και μάλιστα, με εκείνο το έντονο άρωμα του προεκλογικού εντυπωσιασμού, καθώς το θέμα είναι υπαρκτό φυσικά και απασχολεί την ελληνική κοινωνία.

Κάλλιο αργά παρά ποτέ, θα πει, βέβαια, κάποιος, αλλά εδώ η φάβα έχει μεγάλο λάκκο, καθώς τα προβληματικά και επικίνδυνα σημεία του νομοσχεδίου κάνουν μπαμ, ακόμα και με την πρώτη του ανάγνωση. Πρώτα - πρώτα ο ορισμός της σχολικής βίας στο νομοσχέδιο. Άκουσα, με πολύ μεγάλη προσοχή, την εκπρόσωπο της Νέας Δημοκρατίας. Ανέφερε ένα σωρό έρευνες, γύρω από το θέμα. Θα μπορούσατε να μας πείτε σε ποια, ακριβώς, έρευνα, σε ποιο επιστημονικό συμπέρασμα, στηρίζεται ο ορισμός του σχολικού εκφοβισμού και της σχολικής βίας;

Δεν διευκρινίζεται, εννοιολογικά, ο ορισμός της σχολικής βίας, αφήνοντας έτσι το δρόμο ανοιχτό, ορθάνοιχτο, σε κάθε είδους διασκεδαστικές ερμηνείες και γενικεύσεις επικίνδυνες. Σε αυτόν, μάλιστα, το διασταλτικό ορισμό, ορισμό «σούπα», μπορούν να χωρέσουν και φωτογραφίζονται, άλλωστε, ακόμα και οι μαθητικές κινητοποιήσεις, καθώς σύμφωνα με το νομοσχέδιο, «η παρεμπόδιση της ομαλής διεξαγωγής των μαθημάτων ταυτίζεται με τη σχολική βία».

Τώρα, για το ποιος πραγματικά παρεμποδίζει την ομαλή διεξαγωγή των μαθημάτων, αυτός, δεν είναι άλλος, βέβαια, καταρχήν, από την ίδια την πολιτική σας, γιατί μπορεί να λέτε στην Αιτιολογική Έκθεση, πάλι, ότι ένας από τους στόχους του νομοσχεδίου είναι και η προάσπιση της ασφάλειας των μαθητών και η διασφάλιση της απρόσκοπτης εκπαιδευτικής διαδικασίας. Πόσο απρόσκοπτη είναι, άραγε, αυτή η ομαλή διεξαγωγή των μαθημάτων, όταν λείπουν, για εβδομάδες και μήνες, εκπαιδευτικοί από τα σχολεία, επειδή δεν προσλαμβάνονται και χάνονται έτσι χιλιάδες εκπαιδευτικές ώρες;

Πώς διασφαλίζεται, τέλος πάντων, αυτή η απρόσκοπτη εκπαιδευτική διαδικασία, όταν σχολεία ολόκληρα εκδιώκονται από τα κτίριά τους, όπως το 9ο Δημοτικό Σχολείο στο Αιγάλεω; Σήμερα, έχουμε καταθέσει, μάλιστα, τροπολογία στο νομοσχέδιο, που συζητείται στην Ολομέλεια, τούτη την ώρα, του Υπουργείου Εσωτερικών, για να γίνει επίταξη του κτιρίου και τα παιδιά του 9ου Δημοτικού Σχολείου του Αιγάλεω, να πάνε στο σχολείο τους κανονικά, όπως πήγαιναν τόσα χρόνια.

Σε πάρα πολλά από αυτά τα σχολεία, τέλος πάντων, στερούνται ακόμα και από τις πιο βασικές υποδομές, στριμώχνοντας τα μαθήματα σε αίθουσες - κλουβιά και σε κοντέινερ, μέχρι και για τα νήπια.

Όσο για την ασφάλεια των μαθητών, για την οποία μιλάτε στην Αιτιολογική Έκθεση, αλήθεια, πόσο προασπίζεται αυτή η ασφάλεια, σε κτίρια ακατάλληλα, παλιά και υποσυντηρημένα, όπου συχνά πέφτουν σοβάδες και μερικές φορές και ολόκληρες οροφές, όπως στην Πυλαία της Θεσσαλονίκης, πέρυσι; Είναι ακόμα τόσο νωπές, αλήθεια και αυτές οι μνήμες από το τραγικό δυστύχημα του μικρού Βασίλη, στο σχολείο στις Σέρρες;

Όταν οι μαθητές έρχονται και αγωνίζονται και διεκδικούν καλύτερα και ασφαλέστερα σχολεία, εσείς φτάνετε να τους στοχοποιείτε και να τους κατηγορείτε, μέχρι και για σχολική βία. Αυτό λέει το νομοσχέδιό σας, αυτό, ακριβώς, στο οποίο, επί του πρακτέου, το μόνο που προβλέπεται, ουσιαστικά, είναι η λειτουργία μιας ηλεκτρονικής πλατφόρμας, όπου θα μπορούν να γίνονται καταγγελίες, για περιστατικά σχολικής βίας από μαθητές, ανώνυμα ή επώνυμα και από γονείς μόνο επώνυμα. Οι καταγγελίες θα διοχετεύονται στη σχολική μονάδα, που αναφέρονται, και στην οικεία Διεύθυνση Εκπαίδευσης.

Αλήθεια, όμως, πώς μπορεί να διασφαλιστεί η αλήθεια του προσώπου και ποιος εγγυάται, τελικά, για το ποιος ακριβώς βρίσκεται, πίσω από μια ανώνυμη καταγγελία; Ποιος; Δεν ευνοείται, έτσι, η ανάπτυξη μιας ιδιότυπης ανθρωποφαγίας, στη σχολική κοινότητα; Δεν δημιουργείται στα σχολεία, με τον τρόπο αυτό, ένα κλίμα διάχυτης καχυποψίας; Δεν υπονομεύεται, έτσι, εκείνο το αναγκαίο παιδαγωγικό κλίμα ζεστασιάς και εμπιστοσύνης τόσο κρίσιμο γι’ αυτές τις σχέσεις, τις ευαίσθητες, εκπαιδευτικών και μαθητών;

Στο σημερινό νομοσχέδιο, προβλέπεται, επίσης, ότι σε όλες τις σχολικές μονάδες θα φτιαχτούν διμελείς ομάδες δράσης για την αντιμετώπιση της σχολικής βίας από το διευθυντή και έναν εκπαιδευτικό του σχολείου, ενώ αντίστοιχες ομάδες θα φτιαχτούν και στις διευθύνσεις εκπαίδευσης, τετραμελείς, εδώ και με τη συμμετοχή επιπλέον ψυχολόγων και κοινωνικών λειτουργών στις διευθύνσεις εκπαίδευσης, όμως, καθώς και μια επταμελής, ανεβαίνει ο αριθμός, επιστημονική επιτροπή στο Υπουργείο Παιδείας για το ίδιο θέμα.

Όχι, όσο κι αν ψάξαμε και ψάξαμε πολύ στο νομοσχέδιο, δεν βρήκαμε ούτε μία διάταξη για εκείνη την αναγκαία ενίσχυση της στελέχωσης όλων, επαναλαμβάνω, όλων των σχολικών μονάδων, με ψυχολόγους και κοινωνικούς λειτουργούς.

Το τελευταίο διάστημα, η κατάσταση στα σχολεία γενικά έχει δυσκολέψει πάρα πολύ, αφού βλέπετε η εγκληματική πολιτική της Κυβέρνησης, την περίοδο του κορωνοϊού, άφησε επί της ουσίας, κλειστά τα σχολεία, για δύο περίπου χρόνια. Ο εγκλεισμός των μαθητών και τα προβλήματα των οικογενειών, κυρίως των φτωχών, των λαϊκών οικογενειών, δημιούργησαν και δημιουργούν μια εκρηκτική κατάσταση.

Όχι μόνο τα γνωστικά κενά είναι τεράστια και αυτό το διαπιστώνουν κάθε μέρα οι ίδιοι οι εκπαιδευτικοί, αλλά και οι επιπτώσεις τόσο σε ψυχολογικό όσο και σε κοινωνικό επίπεδο είναι πολύ μεγάλες και μη μας πει πάλι η Υπουργός Παιδείας - μας το είπε, δηλαδή, τι να μας μη το πει - ότι στην τετραετία, που υπηρετεί, διπλασιάστηκαν οι ψυχολόγοι και κοινωνικοί λειτουργοί, στα σχολεία και από 1.600, όπως μας είπε, έγιναν 3.200. Ωστόσο, θέλω εδώ να της θυμίσουμε ότι οι σχολικές μονάδες, στη χώρα μας, είναι 12.500, άρα, λείπουν κάποιες χιλιάδες από αυτούς τους επιστήμονες.

Τώρα, παρ όλο που το νομοσχέδιο έρχεται σε μια περίοδο, στην οποία υπάρχει διάχυτη ανησυχία για τα φαινόμενα βίας στα σχολεία και γενικότερα στην κοινωνία, είναι γεγονός, ωστόσο, ότι δεν έχει προηγηθεί μια ουσιαστική συζήτηση, γύρω από τους παράγοντες, που πηγαίνουν και την εντείνουν αυτή τη σχολική βία. Για τον ρόλο του σχολείου και για εκείνα τα αναγκαία αποτελεσματικά μέτρα αντιμετώπισής της.

Έτσι, το σημερινό νομοσχέδιο, όχι μόνο δεν θίγει και δεν θα μπορούσε, βέβαια, να θίξει την πολιτική εκείνης, η οποία, όπως στην κοινωνία έτσι και στο σχολείο, παράγει και αναπαράγει το ψυχοφθόρο άγχος, την ανασφάλεια στους μαθητές, τον ανταγωνισμό και την ταξική ανισότητα. Αντίθετα, στο σχολείο, που φτιάχνεται μεθοδικά, από όλες τις αστικές κυβερνήσεις, είτε είναι της Νέας Δημοκρατίας, είτε του ΣΥΡΙΖΑ, είτε του ΠΑΣΟΚ, εντείνονται οι ανισότητες και ο ανταγωνισμός, ενώ, όπως είπαμε, μένουν προκλητικά αναπάντητες, ακόμα και εκείνες οι εκκλήσεις, για μια ουσιαστική αντιμετώπιση των ψυχοκοινωνικών ζητημάτων, τα οποία εντάθηκαν, με την απομάκρυνση των μαθητών από τα σχολεία τους, την περίοδο της Πανδημίας.

Όμως, σήμερα είναι τόσο αναγκαίο, μα τόσο, να ανοίξετε επιτέλους μια ουσιαστική και νηφάλια συζήτηση για τη σχολική βία και άλλο τόσο αναγκαίο, βεβαίως, είναι να βρεθεί στο επίκεντρο των διεκδικήσεων και των δημιουργικών πρωτοβουλιών εκείνο το σχολείο, το οποίο θα προωθεί την ομαδικότητα, θα προωθεί την αλληλοβοήθεια, θα προωθεί την αλληλεγγύη και όχι τον αδυσώπητο ανταγωνισμό. Ένα σχολείο, το οποίο στον ανταγωνισμό και την καλλιέργεια εκείνου του κλίματος της απειλής, θα απαντά, γράφοντας στις σημαίες του «Ένας για όλους και όλοι για έναν».

Στο νομοσχέδιο, βέβαια, περιλαμβάνονται και ορισμένες άλλες διατάξεις, από την Ίδρυση Ερευνητικών Κέντρων στην Ακαδημία Αθηνών, μέχρι την αξιολόγηση των διευθυντών και εκπαιδευτών στα δημόσια ΙΕΚ. Μάλιστα, σε αυτή τη διαδικασία αξιολόγησης στα ΙΕΚ, προβλέπεται και εδώ, όπως και στο σχολικό εκφοβισμό, η λειτουργία μιας ηλεκτρονικής πλατφόρμας αξιολόγησης, με ανώνυμες καταχωρίσεις αναφορών. Με το νομοσχέδιο, επίσης, η Κυβέρνηση φέρνει ορισμένες ρυθμίσεις για την παιδαγωγική και διδακτική επάρκεια, οι οποίες συνιστούν επί της ουσίας μία μερική υποχώρηση της Κυβέρνησης, ένα βήμα προς τα πίσω, δηλαδή, για το θέμα, κάτω φυσικά από την πίεση και τις σοβαρές αντιδράσεις φοιτητικών συλλόγων, αλλά και πανεπιστημιακών οργάνων.

Θυμίζουμε ότι με το νόμο - πλαίσιο για την ανώτατη εκπαίδευση η Κυβέρνηση αφαίρεσε την παιδαγωγική επάρκεια από τα πτυχία, που την παρείχαν, μέχρι τώρα, ορίζοντας να φτιαχτεί ένα ξεχωριστό πρόγραμμα επάρκειας σε κάθε ίδρυμα, που θα πρέπει να παρακολουθούν οι φοιτητές, που θέλουν, όσοι από αυτούς τέλος πάντων θέλουν, να κατευθυνθούν επαγγελματικά στην εκπαίδευση.

Τώρα, με τις ρυθμίσεις αυτές, λειαίνονται ορισμένες οξείες γωνίες αυτής της αρχικής ρύθμισης, αλλά παραμένει άλυτο το κύριο και το βασικό, ότι πρέπει, δηλαδή, να ακυρωθεί πλήρως η αφαίρεση της παιδαγωγικής επάρκειας από τα πτυχία.

Τέλος, ανάμεσα και σε άλλες ρυθμίσεις, διευρύνεται επίσης και η δυνατότητα ίδρυσης ξενόγλωσσων προπτυχιακών προγραμμάτων σπουδών, τα οποία, ήδη, λειτουργούν επί πληρωμή και δίνεται τώρα η δυνατότητα να δημιουργούνται τέτοια προγράμματα, σε συνεργασία με αναγνωρισμένα ιδρύματα της αλλοδαπής, κατόπιν σύνταξης σχετικού μνημονίου συνεργασίας. Πρόκειται, σαφέστατα, για ένα ακόμη βήμα τόσο στην πανσπερμία των τίτλων πολλαπλών ταχυτήτων, που έφερε ο νόμος - πλαίσιο, τον οποίο ψήφισε η Νέα Δημοκρατία, το καλοκαίρι του 2022, όσο και ένα βήμα σημαντικό στην επέκταση της επιχειρηματικής λειτουργίας των πανεπιστημίων, των οποίων, βεβαίως, με τέτοιες ρυθμίσεις οι δουλειές μεγαλώνουν πολύ. Καταψηφίζουμε, επί της αρχής, το σημερινό νομοσχέδιο. Ευχαριστώ.

Στο σημείο αυτό γίνεται η β' ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Βρυζίδου Παρασκευή, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε Δελή. Σειρά έχει η Ειδική Αγορήτρια της Ελληνικής Λύσης, η κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι. Επιτέλους, η Επιτροπή Μορφωτικών Υποθέσεων, ύστερα από απραξία μηνών για τα θέματα παιδείας, συνεδριάζει, σήμερα, λίγο πριν την ώρα της κάλπης. Αρκεί να σας θυμίσουμε, ενδεικτικά, την υποχρέωση, που είχατε και από το νόμο να φέρετε προς συζήτηση κάποια θέματα, όπως για παράδειγμα την παρ. 5 του αρ. 5 του ν.4763/2020, αναφορικά με το Κεντρικό Συμβούλιο Επαγγελματικής Εκπαίδευσης και Κατάρτισης, στην οποία αναφέρεται, ότι «Μέχρι το τέλος Σεπτεμβρίου εκάστου έτους, συντάσσεται από το ΚΣΕΕΚ ετήσια έκθεση για τα πεπραγμένα του ΚΣΕΕΚ και για τον προγραμματισμό του επόμενου έτους, η οποία υποβάλλεται στον Υπουργό Παιδείας και Θρησκευμάτων. Ο Υπουργός Παιδείας και Θρησκευμάτων υποβάλλει στον Πρόεδρο της Βουλής την Έκθεση και εισάγεται προς συζήτηση στην αρμόδια Επιτροπή της Βουλής, σύμφωνα με τον Κανονισμό της Βουλής». Υπήρξε ποτέ αυτή η Έκθεση; Και αν υπήρξε, γιατί δεν την υποβάλατε, ως οφείλατε; Είναι τόσα πολλά τα προβλήματα και εσείς φοράτε παρωπίδες.

Θα σας πάμε λίγο πίσω, κυρία Υπουργέ, στο 2019. Θα διαβάσω ένα κομμάτι από την ομιλία σας, στις 23 Απριλίου, σχετικά με τη δίχρονη προσχολική αγωγή. Λέγατε, λοιπόν, τότε: «Δίχρονη προσχολική αγωγή. Κύριε Υπουργέ, θυμάμαι, που συζητούσαμε στην Επιτροπή Μορφωτικών Υποθέσεων της Βουλής την εν λόγω διάταξη και σας λέγαμε εμείς ότι είμαστε υπέρ της δίχρονης προσχολικής αγωγής, αλλά σας λέγαμε, ότι βάζετε το κάρο μπροστά από το άλογο. Γιατί; Διότι, δεν υπάρχουν υποδομές και δεν υπάρχει το απαραίτητο ανθρώπινο δυναμικό σε όλη την επικράτεια, προκειμένου αυτό να μπορεί να εφαρμοστεί, σε όλη την επικράτεια. Εσείς μας λέγατε, υπερβάλετε. Δεν θέλετε την υποχρεωτική προσχολική αγωγή» και ούτω καθεξής. Φέρνετε, τώρα, άρθρο που τι λέει; Να μπουν σε προκάτ τα παιδιά για το υποχρεωτικό νηπιαγωγείο. Εμείς, λοιπόν, κυρία Υπουργέ θα το επαναλάβουμε. Είμαστε υπέρ της δίχρονης υποχρεωτικής προσχολικής αγωγής, σε φυσιολογικές υποδομές και να φροντίσει η Κυβέρνηση γι’ αυτό. Επιβεβαιώνετε με τον πλέον εύγλωττο τρόπο, ότι γι’ αυτό, το οποίο είχατε ψηφίσει τότε, δεν είχατε εξασφαλίσει τις απαραίτητες υποδομές ούτε το απαραίτητο ανθρώπινο δυναμικό. Εσείς, όμως, δεν κάνατε απολύτως τίποτα διαφορετικό. Η δυσαρέσκεια και ανησυχία των γονέων είναι πολυδιατυπωμένη. Ο Συνήγορος του Πολίτη, σε δύο επιστολές, που απέστειλε προς την Υπουργό Παιδείας και Θρησκευμάτων και προς τον Υπουργό Υποδομών και Μεταφορών, η πρώτη στις 05/04/2022 και η δεύτερη στις 22/06/2022, ανέφεραν πως η Αρχή έχει γίνει αποδέκτης σημαντικού αριθμού αναφορών περί της έλλειψης κατάλληλων κτιριακών υποδομών, δημοσίων νηπιαγωγείων. Σε όλες τις ερωτήσεις, που σας κάναμε, για παράδειγμα, στην 1010, 23/11/2022, με θέμα «Ακατάλληλοι χώροι, ανύπαρκτες κτιριακές προϋποθέσεις και τεχνικές προδιαγραφές των δημοσίων νηπιαγωγείων», στη 1513 στις 21/12/2022, με θέμα «Σε ακατάλληλες συνθήκες λειτουργεί το 6ο νηπιαγωγείο Γιαννιτσών» και στην 482 στις 19/10/2021 με θέμα «Τα νηπιαγωγεία της Θεσσαλονίκης, 106ο και 107ο χωρίς αυλή, σε ισόγεια καταστημάτων και χωρίς προσωπικό καθαριότητας». Για τις απαράδεκτες υποδομές των σχολείων μας, μας λέτε: «Τα παράπονά σας, στον Δήμαρχο».

Δεν σας ενδιαφέρει, αν τα σχολεία προσχολικής αγωγής στεγάζονται σε μαγαζιά χωρίς προαύλιο, αν ειδικά σχολεία λειτουργούν σε χώρους εργοταξίων και δίπλα από δεξαμενές καυσίμων, ζήτημα για το οποίο έχουμε καταθέσει με την αριθμό πρωτοκόλλου 3088/9.2.2022 Ερώτηση.

Θα πρέπει, όμως, να σας υπενθυμίσουμε, ότι, εκτός από το άρθρο 75 του νόμου 3463 του 2006, υπάρχει και η Εγκύκλιος του Υπουργείου 15/6/2020, που λέει ότι οι περιφερειακοί διευθυντές εκπαίδευσης και τα στελέχη εκπαίδευσης οφείλουν να συνεργάζονται με τους αρμόδιους φορείς, Τοπική Αυτοδιοίκηση κλπ., ώστε με την έναρξη της σχολικής χρονιάς, να έχουν διασφαλιστεί οι απαραίτητες προϋποθέσεις για την εύρυθμη λειτουργία των σχολικών μονάδων, πριν την ολοκλήρωση του διδακτικού έτους. Σε συνεδρίαση του Συλλόγου Διδασκόντων, καταγράφονται τα προβλήματα, που αφορούν στην υλικοτεχνική υποδομή της σχολικής μονάδας και διαβιβάζονται στην αρμόδια υπηρεσία του οικείου Δήμου και στην οικεία Διεύθυνση Πρωτοβάθμιας Εκπαίδευσης, ώστε με την έναρξη της νέας σχολικής χρονιάς, να έχουν διασφαλιστεί οι κατάλληλες συνθήκες λειτουργίας των νηπιαγωγείων, κτιριακές υποδομές, ασφάλεια, αισθητική και υγιεινή χώρων, εξοπλισμός.

Σας έχουμε κάνει τρεις Ερωτήσεις για τα Κέντρα Μελέτης μαθημάτων του δημοτικού σχολείου, με αριθμούς πρωτοκόλλου 7621, 5080 και 1286, οι οποίες, έως και σήμερα, είναι αναπάντητες και όχι μόνο αυτές. Ταμπέλες Κέντρων Μελέτης για τα μαθήματα του δημοτικού υπάρχουν σε κάθε γειτονιά των αστικών κυρίως κέντρων. Το πρόβλημα έχει διογκωθεί και από τη μεγάλη αύξηση των υποψηφίων μαθητών στις εξετάσεις των πρότυπων σχολείων.

Ο προκάτοχός σας, κ. Γαβρόγλου, είχε δηλώσει ότι τα Κέντρα Μελέτης, για να το καταλάβει και η κοινωνία μας, είναι ένας όρος, που χρησιμοποιούν ορισμένα φροντιστήρια, για να δημιουργήσουν, εντός των φροντιστηρίων, φροντιστήρια για παιδιά του δημοτικού. Αυτά τα φροντιστήρια είναι απολύτως παράνομα, τελεία, χωρίς αστερίσκους, ενώ συμπλήρωσε, ότι σύντομα θα υπάρξει νομοθετική παρέμβαση για το θέμα των Κέντρων Μελέτης. Ως τώρα, σχετική ρύθμιση δεν υπάρχει και λειτουργούν, χωρίς έλεγχο.

Σε αντίστοιχη ερώτηση, η Υφυπουργός κυρία Μακρή, μεταξύ άλλων, είχε πει, ζητάμε από τους γονείς να αγκαλιάσουν το δημόσιο σχολείο, να μην αναπαράγουν μια νοοτροπία όπου το φροντιστήριο και η παραπαιδεία έχουν γίνει μέρος του δημόσιου συστήματος εκπαίδευσης, τα παιδιά του δημοτικού να μην πιέζονται, μέσα από αυτές τις διαδικασίες, να αξιοποιήσουν ό, τι τους προσφέρει το δημόσιο σχολείο και βεβαίως, να ξέρουν και αυτοί ότι συμπράττουν σε κάτι, που είναι παράνομο. Όμως, γι’ αυτή τη δραστηριότητα, στην ΑΕΔΕ, υπάρχει ξεχωριστός ΚΑΔ, ενώ, σύμφωνα με τον Λογιστικό Σύλλογο Αθηνών, τα Κέντρα Μελέτης μαθημάτων είναι επιχειρήσεις, οι οποίες έχουν κατάλληλα διαμορφωμένους χώρους, στους οποίους οι μαθητές του δημοτικού σχολείου προετοιμάζονται στη μελέτη και τις εργασίες των μαθημάτων της επόμενης σχολικής ημέρας.

Για τη λειτουργία των Κέντρων Μελέτης, δεν υπάρχει, έως και στην παρούσα χρονική στιγμή, συγκεκριμένο θεσμικό πλαίσιο, που να ορίζει τις προδιαγραφές λειτουργίας. Δεν μπορεί να διαγνωστεί το είδος των υπηρεσιών. Για τον τρόπο έκδοσης αποδείξεων, θεωρούνται εκπαιδευτήρια. Ποια είναι τελικά η θέση της πολιτείας; Εδώ και ένα χρόνο, σας ζητάμε την αίτηση - εισήγηση της Διεύθυνσης Δευτεροβάθμιας Εκπαίδευσης Α’ Αθήνας, για τη μετατροπή του 26ου Γυμνασίου Αθήνας σε Πειραματικό - η τελευταία Ερώτησή μας ήταν με αριθμό πρωτοκόλλου 6697. Θέλουμε να μάθουμε για ποιο λόγο αναγκάσατε μαθήτριες και μαθητές να κάνουν τρία ή και περισσότερα χιλιόμετρα, κάθε μέρα, για να πάνε και να έρθουν από το σχολείο; Μήπως κάτι δεν πάει καλά με αυτή τη μετατροπή ή μήπως το έχετε κρυφό, όπως και τις αξιολογήσεις των σχολικών μονάδων; Όσο για την αξιολόγηση των σχολικών μονάδων, δεν μπορούμε να πούμε πολλά, επειδή τα αποτελέσματα είναι από τα απόρρητα του κράτους. Η Υπουργός Παιδείας είχε δηλώσει ότι δεν υπάρχει πρόβλεψη για δημοσιοποίηση κατηγοριοποίησης και κατάταξης σχολείων. Βρήκαμε κάποια σχολεία, που άλλαξαν τα αποτελέσματα της αυτοαξιολόγησής τους και, ως εκ’ θαύματος, όλα πήραν άριστα.

Με βάση την Έκθεση της Πίζα 2015-2018, στα μαθηματικά, την κατανόηση κειμένου και τις Φυσικές Επιστήμες, είναι στον πάτο στο εκπαιδευτικό μας σύστημα. Εν τω μεταξύ, η κυρία Υπουργός έχει πάρει σβάρνα τα μέσα μαζικής ενημέρωσης και λέει ότι πρώτη φορά αξιολογείται το εκπαιδευτικό μας σύστημα.

Δυστυχώς, η τραγική κατάσταση, που επικρατεί στην εκπαίδευση, δεν σταματάει εδώ. Στις 17/2/2023, ομάδα φοιτητών κράτησε, για 2 ώρες - κατά άλλους για 3 ώρες - στο γραφείο της, καθηγήτρια Ψυχολογίας στο ΑΠΘ, παρά τη θέλησή της, ενώ τη στόλιζαν και την απειλούσαν. Είναι δυνατόν καθηγήτρια να απειλείται, σε κατάσταση ομηρίας, για 3 ώρες και να μην κινηθεί φύλλο; Πού ήταν η πανεπιστημιακή αστυνομία; Ο Πρύτανης του ΑΠΘ μάς λέει -και μας το ξανά λέει- ότι θα εφαρμοστεί ο νόμος.

Να θυμίσουμε ότι ο νόμος για την προστασία της ακαδημαϊκής κοινότητας έχει ψηφιστεί, από τον Φεβρουάριο του 2021 – ν.4777/2021. Ανανεώθηκε το 2022 – ν.4957/2022. Σε ποια ΑΕΙ υπάρχει πανεπιστημιακή αστυνομία; Τοποθετήθηκαν τα συστήματα ελεγχόμενης πρόσβασης στα ΑΕΙ; Η Νέα Δημοκρατία υποσχέθηκε πανεπιστημιακή αστυνομία και έφερε πανεπιστημιακή ανομία.

Η μόνη λύση για την προστασία των παιδιών μας, των εκπαιδευτικών και της δημόσιας περιουσίας είναι οι προτάσεις της Ελληνικής Λύσης για την κατάργηση του ασύλου, της ανομίας και την επέμβαση της Ελληνικής Αστυνομίας, όταν τελούνται αδικήματα.

Σας ρωτήσαμε, για τη διάκριση, που γίνεται μεταξύ του ωραρίου των εκπαιδευτικών των Πρότυπων ή Πειραματικών και των εκπαιδευτικών δημόσιων σχολείων, που δεν είναι Πρότυπα ή Πειραματικά, με την υπ’ αριθμό Πρωτοκόλλου 1004/8-11-2021 Ερώτηση. Μας απαντήσατε ότι, σύμφωνα με την υπ’ αριθμό 78054 Δ6/22-6-2020 Υπουργική Απόφαση, για την προώθηση του εκπαιδευτικού έργου υψηλών απαιτήσεων των Πρότυπων και Πειραματικών σχολείων, όπως πρακτικές ασκήσεις φοιτητών, και για τους παραπάνω, όμως, λόγους το ωράριο είναι ήδη μειωμένο, κατά 2 ώρες. Για τη δημιουργία Ομίλων στα Πρότυπα και Πειραματικά, οι εκπαιδευτικοί χρησιμοποιούν ένα ακόμη δίωρο από το υποχρεωτικό ωράριο. Δεν σας ρωτήσαμε, γιατί δεν γνωρίζαμε το νόμο, αλλά γιατί νομοθετήσατε μεροληπτικά εις βάρος των εκπαιδευτικών, που διδάσκουν σε μη Πρότυπα ή Πειραματικά.

Όσον αφορά στον όρο «καινοτομία», που θέλετε να χρησιμοποιείτε για την εισαγωγή των Ομίλων σε σχολεία, που δεν είναι Πρότυπα ή Πειραματικά, σας ενημερώνουμε ότι μόνο καινοτομία δεν μπορούν να θεωρηθούν, καθώς στην ουσία δεν είναι τίποτα άλλο από τις σχολικές δραστηριότητες -πολιτιστικά προγράμματα και λοιπά- που οι εκπαιδευτικοί αναλάμβαναν, εδώ και χρόνια. Μάλιστα, το δίωρο αυτών των δραστηριοτήτων ήταν μέρος του υποχρεωτικού ωραρίου των εκπαιδευτικών. Εκτός και αν, ως καινοτομία θεωρείτε την αύξηση της γραφειοκρατίας και του ότι αυτό το δίωρο, που θα γίνεται εκτός ωραρίου, θα πληρώνεται με μόρια, στα πλαίσια της αξιολόγησης.

Σύμφωνα με απάντηση του ΥΠΑΙΘ στην Ερώτηση μας 1773/18-1-2023, για το σχολικό έτος 2022-2023, έχουν πραγματοποιηθεί συνολικά 45.219 προσλήψεις αναπληρωτών στην επικράτεια. Όπως προκύπτει από το υπ’ αριθμό 2051/25-1-2023 επικαιροποιημένο Έγγραφο της Διεύθυνσης Δευτεροβάθμιας Εκπαίδευσης Πειραιά, στο Γυμνάσιο Πόρου, υπάρχει ένα κενό 8 διδακτικών ωρών, στον κλάδο Π.Ε. 7901 Μουσικής Επιστήμης, λόγω παραίτησης του εκπαιδευτικού, που είχε προσληφθεί, κατά την τελευταία φάση προσλήψεων. Το εν λόγω κενό έχει δηλωθεί στο πληροφοριακό σύστημα ΟΠΣ, μαζί με 9 ώρες που λείπουν συνολικά από τα γυμνάσια Μεθάνων και Γαλατά, προκειμένου να καλυφθούν από έναν εκπαιδευτικό. Πώς γίνεται ένας εκπαιδευτικός να καλύπτει κενά σε τρία σχολεία, που απέχουν μεταξύ τους 22 χιλιόμετρα, ενώ μεσολαβεί και μετάβαση, από τον Πόρο στον Γαλατά, με καραβάκι;

Ρωτήσατε ποτέ τους εκπαιδευτικούς, που παραιτούνται για τους λόγους, που τούς οδηγούν σε παραίτηση και που τους οδηγούν σε ποινές αποκλεισμού, για τα επόμενα χρόνια;

Σχετικά με την αναγνώριση των πτυχίων των αποφοίτων Ψυχολογίας πανεπιστημίων του εξωτερικού, σας κάναμε την 7596/22-9-2022 Ερώτηση και δεν απαντήσατε. Σάς ξανακάναμε Ερώτηση, για το ίδιο θέμα, την 814/11-11-2022, και περιμένουμε απάντηση. Μάλλον είμαστε πολύ αισιόδοξοι. Οι απόφοιτοι Ψυχολογίας πανεπιστημίων του εξωτερικού εξακολουθούν να βρίσκονται σε τέλμα. Δεν βρίσκουν που να κάνουν την πρακτική τους άσκηση στην Ελλάδα, για να αναγνωριστεί η ισοτιμία του πτυχίου τους. Θέλουν να μείνουν εδώ στη χώρα τους. Δεν φαίνεται να σας ενδιαφέρει, ιδιαίτερα. Με κάθε ευκαιρία, σας λέμε να δώσετε κίνητρα επιστροφής στους νέους μας, που έφυγαν στο εξωτερικό και εσείς κάνετε ακριβώς το αντίθετο.

Αναφορικά με το παρόν νομοσχέδιο, για την αντιμετώπιση της βίας και του εκφοβισμού στα σχολεία, από τις 3/11/2019, κάνατε λόγο για σύσταση ειδικής ομάδας για την αντιμετώπιση του φαινομένου της βίας στα σχολεία. Λέγατε ότι, σε συνεργασία με το Υπουργείο Προστασίας του Πολίτη, θα κινηθείτε άμεσα προς την κατεύθυνση της αντιμετώπισης των κρουσμάτων βίας στα σχολεία, με νέα καμπάνια ενημέρωσης, αλλά και σύσταση ειδικής ομάδας, που θα έχει άμεση συνεργασία με φορείς της εκπαίδευσης. Σάς ρωτήσαμε για αυτό, με την Ερώτηση 1472/24-11-2021, αλλά απάντηση δεν πήραμε. Το μόνο που μας είπατε, εσείς και το Υπουργείο Προστασίας του Πολίτη, είναι ότι για κάποια περιστατικά διενεργείται προανάκριση από τα τοπικά Τμήματα Ασφάλειας.

Το νομοσχέδιο τιτλοφορείται «Ζούμε αρμονικά μαζί». Έχετε αναρωτηθεί, αν τα παιδιά αυτά ζούνε; Ποια Υπηρεσία θα διερευνά τη βία στο σπίτι, τους βιασμούς, την παραμέληση; Ο εκπαιδευτικός, θεωρείτε ότι είναι ικανός να εισέρχεται στον ψυχισμό του παιδιού και να διαγνώσει όλα αυτά, που ζει το παιδί στο σπίτι; Ομοίως, έχετε αναρωτηθεί τι σημαίνει «αρμονικά», όταν χιλιάδες οικογένειες πεινάνε ή δεν εργάζονται οι γονείς τους και πόσα ακόμη; Πώς αντιλαμβάνεστε την έννοια του «μαζί»; Μαζί με ποιους; Μαζί με τους συμμαθητές τους, που δεν έχουν καμία επαφή, γιατί απλά δεν είναι οικονομικά επαρκείς για να πάνε ούτε στα γενέθλια του συμμαθητή τους; Που δεν έχουν ρούχα καθαρά να φορέσουν ή χρήματα για να πάνε μια εκδρομή μαζί τους; Έχετε αναρωτηθεί, αν πολλά από αυτά τα παιδιά έχουν οικογένεια;

Τα λόγια και τα νομοσχέδια τα μεγάλα κρίνονται από την άμεση αποτελεσματικότητά τους και όχι από τους βαρύγδουπους τίτλους.

Επί του παρόντος νομοσχεδίου, επιφυλασσόμαστε επί της Ολομέλειας. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Σειρά έχει ο Ειδικός Αγορητής του ΜέΡΑ25, ο κ. Γρηγοριάδης, ο οποίος θα μιλήσει μέσω webex.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Καταρχήν, θα ήθελα, μια και δεν είμαι εκεί μαζί σας διά ζώσης, να προσθέσω, στους φορείς, που ήδη έχουν ζητήσει οι συνάδελφοι, την Εθνική Επιτροπή για τα Δικαιώματα του Ανθρώπου. Τη ζητάει να κληθεί το ΜέΡΑ25, αύριο.

Και ξεκινώ την ομιλία μου. Πρόκειται για ένα ακόμα νομοσχέδιο από αυτά που η Κυβέρνηση και η Υπουργός κυρία Κεραμέως μάς έχουν συνηθίσει. Η συνταγή είναι πια δοκιμασμένη: Ένα κοινωνικά ευαίσθητο θέμα, ένας λυρικός τίτλος, που αμπαλάρει όμορφα τις πιο αντιδραστικές ή ανούσιες προβλέψεις και, βέβαια, οι απαραίτητες γνωστές «άλλες διατάξεις», οι οποίες πάντα καλύπτουν το μεγαλύτερο μέρος σχεδόν όλων των νομοσχεδίων, που φέρνει, στη Βουλή για ψήφιση, η παρούσα Κυβέρνηση.

Το νομοσχέδιο αποτελείται από 4 Μέρη και 44 άρθρα, από τα οποία μόνον τα 16 αφορούν στην αντιμετώπιση του σχολικού εκφοβισμού, που αναφέρει ο τίτλος. Τα υπόλοιπα 28 αφορούν άσχετες μεταξύ τους λοιπές διατάξεις.

Το Δεύτερο Μέρος του νομοσχεδίου αφορά σε δράσεις και προγράμματα, για την πρόληψη και αντιμετώπιση του σχολικού εκφοβισμού. Από αυτό το Δεύτερο Μέρος, βγαίνει ο λυρικός τίτλος. Πρόκειται, ουσιαστικά, κατά τη γνώμη μας, στο ΜέΡΑ25, αποκλειστικά για ευχολόγια, τα οποία, σε καμία περίπτωση, δεν είναι σε θέση να αντιμετωπίσουν το ομολογουμένως σημαντικό πρόβλημα του σχολικού εκφοβισμού, το οποίο λαμβάνει σημαντικές διαστάσεις.

Για ακόμα μία φορά η Κυβέρνηση, αντί να επικεντρωθεί στην πρόληψη του φαινομένου, εξαλείφοντας όσο το δυνατόν τις αιτίες, που δημιουργούν το φαινόμενο, έρχεται δήθεν να το αντιμετωπίσει, όπως συνηθίζει, εξάλλου, εκ των υστέρων και μόνο πυροσβεστικά.

Το νομοσχέδιο προβλέπει τη δημιουργία ηλεκτρονικής πλατφόρμας, όπου μαθητές μπορούν να προβαίνουν, είτε σε ανώνυμες είτε σε επώνυμες καταγγελίες, και τη δημιουργία ομάδων δράσης για την πρόληψη και την αντιμετώπιση της ενδοσχολικής βίας και του εκφοβισμού. Σύμφωνα με καταγγελίες εκπαιδευτικών, όμως, το Υπουργείο, για μία ακόμα φορά, μεταφέρει την ευθύνη του στους εκπαιδευτικούς και τους διευθυντές των σχολικών μονάδων, χωρίς, μάλιστα, καν να προβλέπει την παραμικρή ελάφρυνση του διδακτικού ωραρίου αυτών, που θα αναλάβουν αυτή την πολύ δύσκολη, κυρία Υπουργέ, διαδικασία, προσθέτοντας πως η πλατφόρμα, που αναμένεται να λειτουργήσει για την καταχώριση των καταγγελιών, θα δημιουργήσει, με τη σειρά της, νέα προβλήματα, λόγω της δυνατότητας ανωνυμίας, καθώς δεν θα μπορεί να ελεγχθεί, εάν αυτός, ο οποίος καταγγείλει ανώνυμα, είναι πράγματι ο μαθητής και όχι ο γονέας, ιδιαίτερα στο δημοτικό σχολείο, όπου οι μαθητές είναι μικρής ηλικίας.

Παρά τη σοβαρότητα του ζητήματος, που καλείται η εκπαιδευτική κοινότητα να αντιμετωπίσει, δεν προβλέπεται η πρόσληψη ειδικών – ψυχολόγων, κοινωνικών λειτουργών, κοινωνιολόγων κτλ. σε κάθε σχολική μονάδα, παρά μόνο προβλέπονται ελάχιστες θέσεις σε επίπεδο Διεύθυνσης Εκπαίδευσης, σε ένα έντονο γραφειοκρατικό και δυσκίνητο σχήμα, το οποίο, σε καμία περίπτωση, δεν είναι σε θέση να επιτελέσει το καθήκον του. Χαρακτηριστική είναι η αναφορά στο άρθρο 9, όπου αναφέρεται πως «οι υπεύθυνοι συνεπικουρούνται από όλο το έμψυχο δυναμικό, που δύναται να διατεθεί».

Ιδιαίτερο ενδιαφέρον παρουσιάζει και το άρθρο 4, όπου στους ορισμούς της ενδοσχολικής βίας και του εκφοβισμού περιλαμβάνεται και η παρεμπόδιση της ομαλής διεξαγωγής των μαθημάτων και ο βίαιος αποκλεισμός μαθητών από την εκπαιδευτική διαδικασία είτε από τη συμμετοχή τους στην καθημερινή σχολική ζωή, ποινικοποιώντας, έτσι, κυρία Υπουργέ, τις οποιεσδήποτε μαθητικές κινητοποιήσεις.

Στο άρθρο 13, προβλέπεται η σύσταση, στο Υπουργείο Παιδείας, επταμελούς επιστημονικής επιτροπής, η οποία θα έχει την ευθύνη για την ανάπτυξη, την εποπτεία, την επιμέλεια και την επιστημονική αξιοποίηση των αναφορών, που καταγράφονται, στην ψηφιακή πλατφόρμα του άρθρου 11, τη συναγωγή συμπερασμάτων, τη σύνταξη πορισμάτων και την ανάπτυξη επιστημονικών πρωτοκόλλων, που ακολουθούνται και διευκολύνουν το χειρισμό των σχετικών υποθέσεων. Πρόκειται για μία πάρα πολύ μικρή ομάδα για το βάρος που αναλαμβάνει, σε πανελλαδικό επίπεδο, αποδεικνύοντας, κατά τη γνώμη μας, τον επικοινωνιακό στόχο της Κυβέρνησης, με το συγκεκριμένο νομοσχέδιο, το οποίο έρχεται, θυμίζω, προεκλογικά. Τη συγκεκριμένη ομάδα θα στελεχώνουν και «δύο προσωπικότητες με εμπειρία σε ζητήματα πρόληψης και αντιμετώπισης βίας και εκφοβισμού», πρόβλεψη, θα συμφωνήσετε μαζί μου όλοι, αρκετά θολή, ως προς τα προσόντα, που απαιτούνται, για μια τόσο σημαντική θέση.

Επιπλέον, κατά τις εξουσιοδοτικές διατάξεις, με απόφαση του Υπουργού Παιδείας και Θρησκευμάτων, δύναται να καθορίζονται οι δράσεις και τα προγράμματα για την αντιμετώπιση της ενδοσχολικής βίας και του εκφοβισμού των άρθρων 3 και 5 και να εξειδικεύεται κάθε αναγκαία λεπτομέρεια, σχετικά με τις προϋποθέσεις και τη διαδικασία εφαρμογής τους, πρόβλεψη, η οποία δίνει στον εκάστοτε Υπουργό εξουσίες, που δεν έχει, σε καμία περίπτωση, την επιστημονική επάρκεια, για να φέρει σε πέρας με ασφάλεια.

Τέλος, όπως προαναφέρθηκε, για ακόμη μια φορά η Κυβέρνηση κινείται κατασταλτικά για την αντιμετώπιση ενός καθαρά κοινωνικού φαινομένου, χωρίς σε καμία περίπτωση να ασχολείται με τις αιτίες, που το δημιουργούν και το διογκώνουν. Αυτές, άλλωστε, οι αιτίες - καθαρά κοινωνικές - προκύπτουν από τον πυρήνα των πολιτικών της ίδιας Κυβέρνησης και όλων, βεβαίως, των μνημονιακών κομμάτων, καθιστώντας τις δράσεις, που προβλέπονται στο νομοσχέδιο, καθαρά και εμφανώς επικοινωνιακού χαρακτήρα.

Το κοινωνικό φαινόμενο της ενδοσχολικής βίας και του εκφοβισμού αποτελεί ένα ανησυχητικό φαινόμενο, με πολλαπλές αρνητικές επιπτώσεις στο σχολικό χώρο, αλλά και στην ευρύτερη κοινωνική πραγματικότητα, αφού μπορεί να δημιουργήσει αρνητικό κλίμα στο σχολείο και να επηρεάσει άμεσα τη διαδικασία της μάθησης. Η έκθεση στην ενδοσχολική βία μπορεί να επιφέρει σοβαρά συναισθηματικά προβλήματα και έντονο άγχος τόσο στους μαθητές, όσο και στους ίδιους τους εκπαιδευτικούς μας. Η αντιμετώπισή του προϋποθέτει την, σε βάθος, ανάλυση, καταγραφή και μελέτη όλων των αιτίων που γεννούν αυτό το πρόβλημα. Η φτώχεια, ο κοινωνικός αποκλεισμός, η ανασφάλεια, η έλλειψη προοπτικής, που αποτελούν μορφές κοινωνικής βίας, οδηγούν στην έξαρση του προβλήματος, κυρία Κεραμέως με την Κυβέρνηση, όχι μόνο να μην προσανατολίζεται στην εξάλειψη των συγκεκριμένων φαινομένων, αλλά με την πολιτική, την οποία ασκεί, να τα εντείνει καθημερινά, κατά τη γνώμη μας, σε τεράστιο μάλιστα βαθμό, όπως άλλωστε έχει δείξει, κατά τη γνώμη του ΜέΡΑ25, και πληθώρα ερευνών.

Επιπλέον, η πλήρης απαξίωση και η υποχρηματοδότηση της δημόσιας παιδείας από την Κυβέρνηση δημιουργούν ένα καθαρά εχθρικό, δυστοπικό και επικίνδυνο σχολικό περιβάλλον, το παράδειγμα του σχολείου του Αιγάλεω, που η ΚΥΑ ποτέ δεν έφτασε, όπως την έταξε ο Υπουργός, στους μαθητές και στους γονείς τους είναι πολύ πρόσφατο, ένα σχολικό περιβάλλον που, επίσης, εντείνει το πρόβλημα της ενδοσχολικής βίας και του εκφοβισμού.

Τα άρθρα 17, 18 και 19 του σχεδίου νόμου προβλέπουν την ίδρυση τριών νέων Κέντρων Έρευνας στην Ακαδημία Αθηνών, Κέντρου Διαστημικής Έρευνας και Τεχνολογίας, Κέντρου Έρευνας και Εκπαίδευσης στη Δημόσια Υγεία και ενός νέου Κέντρου Έρευνας Φυσικών Καταστροφών και Διαχείρισης Κρίσεων.

Ενδιαφέρον παρουσιάζει η υπερφιλόδοξη πρόβλεψη του Κέντρου Διαστημικής Έρευνας και Τεχνολογίας, για τη συμμετοχή στο σχεδιασμό, την οργάνωση, την πραγματοποίηση της Διεύθυνσης Διαστημικών Αποστολών και Προγραμμάτων στην ημεδαπή και στην αλλοδαπή και τη συμμετοχή σε επιστημονικά πειράματα διαστημικών αποστολών, μέσω της ανάληψης και διαχείρισης ερευνητικών έργων και προγραμμάτων. Εδώ, κυρία Υπουργέ, που εκπροσωπείτε την Κυβέρνηση, μην το παίρνετε προσωπικά, ο ελληνικός λαός γελάει, γελάει, όταν δεν κλαίει πικρόχολα, καθώς βλέπει ότι χάνει τα σπίτια του, ότι έχει χάσει το ψωμί του, έχει χάσει τα εισοδήματα του, έχει χάσει τους μισθούς τους, που τους έχετε πετσοκόψει τα τρία μνημονιακά Κόμματα, άλλες φορές, στο 50% και άλλες φορές στο 60%, καθώς βλέπει, δηλαδή, μια γενικευμένη ένδεια, μια φτώχεια, καθώς βλέπει ότι έχετε μετατρέψει την Ελλάδα, σε μια μονίμως πτωχευμένη χώρα, η οποία θα συνεχίσει να είναι πτωχευμένη και για τον επόμενο αιώνα, τουλάχιστον, μέχρι το 2060, γελάει όταν ακούει για την πραγματοποίηση διαστημικών αποστολών και ευλόγως γελάει, γελούν όλοι οι εχέφρονες άνθρωποι της γης! Όταν μια χώρα δεν μπορεί να ταΐσει στους μαθητές της και πεινούν, το να μιλάει για διαστημικές αποστολές προκαλεί γέλιο, όταν δεν προκαλεί οργή!

Όσον αφορά στο Κέντρο Έρευνας Φυσικών Καταστροφών και Διαχείρισης Κρίσεων, χαρακτηριστική είναι η κριτική, που ασκείται από τους Διευθυντές Ερευνών στο Εθνικό Αστεροσκοπείο Αθηνών, σύμφωνα με τους οποίους η σύσταση αυτού του νέου Κέντρου διακρίνεται από προχειρότητα και απαξιώνει το υπάρχον ακαδημαϊκό και ερευνητικό έργο. Η περιγραφή των δράσεων του προτεινόμενου Κέντρου αξιολογείται, επιεικώς, ως απλοϊκή, με γενικόλογη αναφορά σε ανανέωση χαρτών για φυσικές καταστροφές, παροχή συμβουλών και εκπαίδευση μαθητών, δράσεις, οι οποίες θυμίζουν περισσότερο μια προχειρογραμμένη ερευνητική πρόταση και ουδόλως τις δράσεις ενός πραγματικού νέου Κέντρου Έρευνας. Ο συγγραφέας των λίγων προτάσεων, οι οποίες πασχίζουν, δήθεν, να περιγράψουν το αντικείμενο του νέου αυτού Κέντρου, συνειδητά αγνοεί το μέγεθος της ερευνητικής εργασίας και την αναγκαιότητα αξιοποίησης εξειδικευμένων μετρητικών και υπολογιστικών διατάξεων για τη δημιουργία, έστω και ενός χάρτη κινδύνου, παραδείγματος χάριν, κινδύνου δασικής πυρκαγιάς. Ταυτόχρονα, το άρθρο προβλέπει το παράδοξο της «ενοποίησης όλων των σταθμών της συλλογής δεδομένων». Με άλλα λόγια, ένα Κέντρο, κυρία Υπουργέ, το οποίο, αυτή τη στιγμή, δεν υφίσταται καν, δεν έχει καν προσωπικό, ούτε την παραμικρή υποδομή, αυτοπροτείνεται, αυτό το Κέντρο, που δεν έχει τίποτα απ’ ό,τι προανέφερα, ως Κέντρο Ενοποίησης Υποδομών και Δεδομένων, προφανώς, των υπόλοιπων Ερευνητικών Κέντρων και Ανώτατων Εκπαιδευτικών Ιδρυμάτων της Ελλάδας! Το προτεινόμενο Κέντρο περιγράφει, ως αντικείμενο, δράσεις, οι οποίες επιτελούνται με εξαιρετική, μάλιστα, επιτυχία ήδη από θεσμοθετημένα και εν λειτουργία, εδώ και δεκαετίες, Ερευνητικά Κέντρα, παραδείγματος χάριν Εθνικό Αστεροσκοπείο Αθηνών (ΕΑΑ) και το Ελληνικό Κέντρο Θαλασσίων Ερευνών (ΕΛΚΕΘΕ) και, επίσης, από τα Πανεπιστήμια της χώρας, τα οποία, μάλιστα, κυρία Υπουργέ, το ξέρετε πολύ καλύτερα από εμένα, έχουν να επιδείξουν, τόσο ερευνητικά όσο και επιχειρησιακά, δράσεις, τις οποίες ήδη αξιοποιούν τόσο η πολιτεία μας όσο και η κοινωνία μας. Το προτεινόμενο Κέντρο παντελώς αγνοεί επιδεικτικά τις δράσεις αυτές, δεν κάνει καμία αναφορά, θέλω να πω, σε αυτές, και παρουσιάζεται ως ο φορέας, ο οποίος θα ένα Κέντρο, το οποίο, όμως, δεν υφίσταται. Υπάρχει σουρεαλισμός, τρικυμία εν κρανίω, κατά την ταπεινή μας πολιτική γνώμη.

Σημειώνεται, επίσης, ότι πολλές από τις δράσεις αυτές υλοποιούνται, ήδη, σε συνεργασία με διεθνή ερευνητικά κέντρα και υπηρεσίες, όπως παραδείγματος χάριν το Ευρωπαϊκό Κέντρο Μεσοπρόθεσμων Προγνώσεων, Mercator Ocean, υπηρεσία Copernicus, τρία παραδείγματα.

Ταυτοχρόνως, το άρθρο 35 του σχεδίου νόμου σας προβλέπει ότι τα τρία νέα Κέντρα θα στελεχωθούν με μετατάξεις ερευνητών άλλων Ερευνητικών Κέντρων και μελών ΔΕΠ από τα Ανώτατα Εκπαιδευτικά Ιδρύματα της χώρας. Οι μετατάξεις, μάλιστα, αυτές θα είναι δυνατές, όχι μόνο για τα τρία νέα Κέντρα, αλλά και για το σύνολο των πολυάριθμων Κέντρων της Ακαδημίας, που λειτουργούν ήδη, παραδείγματος χάριν Κέντρα Λαογραφίας, Ιστορίας, Αστρονομίας, Φιλοσοφίας, Φυσικής της Ατμόσφαιρας, Μαθηματικών, με μόνη προϋπόθεση την αίτηση των ερευνητών μελών ΔΕΠ και σχετική έγκριση - απόφαση της Ακαδημίας. Αυτή η πρωτόγνωρη, για τα ελληνικά και διεθνή δεδομένα, διάταξη διακρίνεται από μια ξεκάθαρη και συνειδητή πρόθεση υποβάθμισης των υπαρχόντων ερευνητικών δράσεων και της λειτουργίας των Ερευνητικών Κέντρων και των Ανώτατων Εκπαιδευτικών Ιδρυμάτων της χώρας, μέσω της αποψίλωσης του προσωπικού τους, με μοναδικό σκοπό, τη στήριξη των νέων, αλλά και υπαρχόντων Κέντρων της Ακαδημίας.

Το ΜέΡΑ 25, κατόπιν όλων τούτων, προσανατολίζεται να ψηφίσει κατά. Ωστόσο, προς στιγμήν, επιφυλάσσεται, μέχρι να ακούσει τους φορείς, γιατί δε θεωρεί ότι είναι φωτεινός παντογνώστης, σέβεται τους ειδικούς, κάθε φορά, σε κάθε σχέδιο νόμου και θα διαμορφώσουμε την τελική μας άποψη και θα αποφασίσουμε πώς θα φερθούμε στο νομοσχέδιο σας, αφού ακούσουμε αυτούς, που ξέρουν να μας ενημερώνουν.

Σας ευχαριστώ πολύ, κύριε Πρόεδρε, που με ακούσατε, όπως και τους συναδέλφους.

**ΒΑΣΙΛΕΙΟΣ ΔΙΓΑΛΑΚΗΣ (Προέδρος της Επιτροπής):** Ευχαριστώ, κύριε συνάδελφε. Τον λόγο έχει ζητήσει η κυρία Υπουργός. Κυρία Κεραμέως, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ. Απλά, να επισημάνω στον Εισηγητή του ΜέΡΑ25 ότι η διάταξη, στην οποία αναφερθήκατε, έχει αποσυρθεί. Δεν υπάρχει πια η διάταξη για τις μετατάξεις, έχει αποσυρθεί από το νομοσχέδιο, ακούγοντας ακριβώς την κριτική. Συνεπώς, δεν υπάρχει αυτή η διάταξη στο νομοσχέδιο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Μετά τα σχόλια της διαβούλευσης, τροποποιήθηκε το κομμάτι αυτό και δεν υπάρχει αυτή διάταξη.

**ΒΑΣΙΛΕΙΟΣ ΔΙΓΑΛΑΚΗΣ (Προέδρος της Επιτροπής):** Σας ευχαριστώ.

Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε, κυρία Υπουργέ και κύριοι συνάδελφοι. Το νομοθετικό έργο, το τελευταίο από ό,τι φαίνεται, της παρούσης περιόδου του Υπουργείου Παιδείας, ουσιαστικά ολοκληρώνει μια, κατά τη γνώμη μας, καταστροφική σε βάρος της δημόσιας εκπαίδευσης τετραετία. Με ένα νομοσχέδιο κυρίως εντυπώσεων, παρά ουσίας.

Αν και πολυδιαφημισμένο, το σχέδιο, που παρουσίασε η κυρία Κεραμέως, για τη σχολική βία στο σχολείο, μοιάζει περισσότερο, με μια πρόχειρη συρραφή άρθρων και αποσπασματικών δράσεων. Που είναι προφανές ότι αδυνατούν να απαντήσουν στο υπαρκτό πρόβλημα του φαινομένου, που έχει πολλές κοινωνικές παραμέτρους και προφανώς δεν μπορεί να είναι κλισμένο, μόνο μέσα στις σχολικές αίθουσες, στο χώρο του σχολείου. Ενδεικτική, είναι η εικόνα στη δημόσια διαβούλευση, η οποία ολοκληρώθηκε με μόλις 260 σχόλια.

Από αυτά, μόλις 85 αφορούν τη σχολική βία και τα υπόλοιπα είναι για άλλες διατάξεις, τις οποίες συνηθίζει η ηγεσία του Υπουργείου, να βάζει μέσα σε τέτοιου τύπου νομοσχέδια. Νομίζω ότι η εκπαιδευτική κοινότητα, οι φορείς και οι πολίτες, έχουν καταλάβει, εδώ και καιρό, πως είναι δύσκολος ο διάλογος, σχεδόν αδύνατος επί της ουσίας, θα έλεγα με το Υπουργείο Παιδείας, θα έλεγα, σχεδόν, χωρίς νόημα.

Έτσι, και σ αυτή την περίπτωση, για τα φαινόμενα της σχολικής βίας, που είναι ένα πολύ κρίσιμο ζήτημα, όλες και όλοι αντιλαμβάνονται, όχι μόνο την ανεπάρκεια του συγκεκριμένου νομοσχεδίου, αλλά και τις αντιφάσεις και την υποκρισία της κυβερνητικής πολιτικής.

Έχουν, βιώσει μια πολιτική επίθεσης, όπως είπα και εισαγωγικά στη δημόσια εκπαίδευση, στους εκπαιδευτικούς, στους μαθητές και τις οικογένειές τους. Ειπώθηκαν και από άλλους προλαλήσαντες συναδέλφους. Μια πολιτική, διαρκούς έντασης, που ναρκοθετεί τη σχολική ειρήνη και ηρεμία, που εχθρεύεται, τη συλλογικότητα και βραχυκυκλώνει τη δημοκρατική λειτουργία, του εκπαιδευτικού συστήματος, ενώ προωθεί τον ατομικό ανταγωνισμό, θρέφει τις ανισότητες και τους αποκλεισμούς.

Επιτρέψτε μου, να θυμίσω, αυτολεξεί ένα ενδεικτικό απόσπασμα από την ομιλία του Κυριάκου Μητσοτάκη, στην 82η ΔΕΘ, το 2017, όταν βρισκόταν στη θέση του αρχηγού της Αξιωματικής Αντιπολίτευσης. Είπε, λοιπόν: «Δεν τρέφω αυταπάτες, για μια κοινωνία, χωρίς ανισότητες. Κάτι τέτοιο, είναι αντίθετο στην ανθρώπινη φύση.» Και το έκανε, βέβαια, πράξη όταν ήρθε στη διακυβέρνηση της χώρας.

Σήμερα, μετά από 4 χρόνια διακυβέρνησης Μητσοτάκη, η χώρα, πράγματι, έχει βιώσει το νόημα αυτής της συγκεκριμένης φράσης, όπως, άλλωστε, και πρωταγωνιστικά θα έλεγα εγώ, ο χώρος της δημόσιας εκπαίδευσης, ο οποίος γνώρισε και από την καλή και από την ανάποδη τον αυταρχισμό. Είναι πρόσφατα τα γεγονότα επίθεσης στους εκπαιδευτικούς, τις ανεπάρκειες, τις απειλές, τα τελεσίγραφα, τις κλειστές πόρτες των Υπουργικών γραφείων, το σύρσιμο στα δικαστήρια, τον εγκλεισμό, τις παραβιάσεις των προσωπικών δεδομένων, το φακέλωμα και την εκδικητικότητα από την πλευρά των κυβερνώντων.

Αν όλα αυτά, δεν συνιστούν ένα σκηνικό βίας, έντασης, επίδειξης δύναμης και εξαναγκασμού. Τι άλλο μένει, για να χαρακτηρίσουμε τα θαυμαστά έργα και οι ημέρες, της Υπουργίας, της αρμόδιας Υπουργού, της κυρίας Κεραμέως, στην παιδεία και της πρωθυπουργίας Μητσοτάκη;

Εκτιμώ, λοιπόν, πως μια κυβέρνηση, που διαπνέεται από την κοσμοθεωρία των ανισοτήτων, της καταστολής, της αστυνομοκρατίας, των φραγμών, της υλικής αποστέρησης, που επικεφαλής της ανάγει το ζήτημα των ανισοτήτων, σε φυσική και βιολογική ικανότητα, δεν θέλει και δεν μπορεί να δώσει ουσιαστικές λύσεις, στο πολυδιάστατο υπαρκτό και διαρκώς επιδεινούμενο πρόβλημα της σχολικής βίας, αλλά και της κοινωνικής βίας γενικότερα.

Το μόνο, που μπορεί να παρουσιάζει, είναι εκθέσεις ιδεών. Να μιλά για το ζήτημα απομακρυσμένα, χωρίς να αντιλαμβάνεται πως είναι μέρος του προβλήματος του συνολικότερου, όπως και να θεωρεί τα πρωινάδικά των τηλεοράσεων πρόσφορο έδαφος συζήτησης, των όποιων δράσεων της, χωρίς αντίλογο.

Όπως και για το συγκεκριμένο νομοσχέδιο, χωρίς διάλογο, με τη σχολική κοινότητα, τις ομοσπονδίες, τους γονείς, τον ακαδημαϊκό κόσμο και τους ειδικούς επιστήμονες. Χωρίς να υιοθετεί τις καλές πρακτικές άλλων χωρών και αγνοώντας τις συστάσεις των Διεθνών Οργανισμών, όπως η UNICEF και η UNESCO, που ασχολούνται, διαχρονικά, για την αντιμετώπιση του φαινομένου και μιλούν για την ολιστική ή για την προσπάθεια ολιστικής αντιμετώπισης τους.

Η σημερινή ηγεσία του Υπουργείου Παιδείας αδιαφόρησε για τις συνθήκες κρίσης, που σωρεύτηκαν στη δημόσια εκπαίδευση, από τα χρόνια της οικονομικής κρίσης. Προσπάθησε να ξηλώσει τις θετικές δράσεις της Κυβέρνησης ΣΥΡΙΖΑ, ακυρώνοντας κάθε προσπάθεια, εξισορρόπησης και σταθεροποίησης και εκδημοκρατισμού του εκπαιδευτικού συστήματος.

Παράλληλα, αδιαφόρησε για τις ψυχοκοινωνικές συνέπειες της Πανδημίας και του εγκλεισμού. Παρά τις επανειλημμένες εκκλήσεις μας, να συζητηθούν μέσα στην κοινοβουλευτική διαδικασία και, βεβαίως, όλα αυτά συνέβαλαν καθοριστικά στην αύξηση των φαινομένων της βίας και του σχολικού εκφοβισμού, ενώ η κυρία Υπουργός επέμενε να υπερασπίζεται μονότονα, το μεταρρυθμιστικό της έργο, που αλλάζει την παιδεία, στην πράξη.

Εμείς λέμε προς το χειρότερο. Οι αδυναμίες του συγκεκριμένου νομοσχεδίου είναι πολλές. Κεντρική, όμως, είναι η έμφαση, που δίνεται στην καταστολή και όχι στην πρόληψη. Απουσιάζει κάθε δράση, που στοχεύει στη συνεργασία, την αποδοχή, τη συζήτηση στην αλληλεγγύη, επί της ουσίας μέσα στο σχολείο.

Δεν υπάρχουν σαφή παιδαγωγικά μέτρα και πρωτοβουλίες, που να κάνουν το σχολείο πιο ασφαλές, πιο συμπεριληπτικό, πιο ανοιχτό. Βεβαίως, είναι θετικό ότι το νομοσχέδιο αναγνωρίζει, έστω και στρεβλά το πρόβλημα. Αυτό είναι ένα βήμα, αλλά είναι μισό.

Και βεβαίως, εάν το Υπουργείο Παιδείας, ειπώθηκε από την Υπουργό, αλλά δεν μας έχει συνηθίσει να αποδέχεται ευρύτερες προτάσεις, τις οποίες εμείς καταθέτουμε και επανακαταθέτουμε και είμαστε παρόντες στη συζήτηση και όχι απόντες και σε αυτό, όπως και σε όλα τα προηγούμενα νομοσχέδια, μέσα στον προβλεπόμενο κοινοβουλευτικό χώρο.

Λέει, λοιπόν, η Υπουργός: « Έχουμε φτιάξει μια πλατφόρμα, η οποία θα διερευνά θα κάνει αιτήσεις, εκθέσεις και θα ενημερώνεται το Υπουργείο». Το πρόβλημα δεν είναι να υπάρχει η καταγραφή των φαινομένων. Τα φαινόμενα είναι γνωστά. Τι προβλέπει, που απαιτεί, προφανώς, άλλου τύπου υπηρεσίες; Δεν φτάνουν οι ψυχολόγοι και κοινωνικοί λειτουργοί στα σχολεία, όπου, εξάλλου, δεν υπάρχουν και σε όλα τα σχολεία και αυτή είναι η πραγματικότητα; Ποια συνεργασία με ποιες συναρμόδιες υπηρεσίες;

Πότε θα γίνεται η παρέμβαση; Από ποιους θα γίνεται και με ποια στήριξη; Διότι δεν μπορεί μόνη της η εκπαιδευτική κοινότητα, χρειάζεται ένα ευρύτερο πλαίσιο αντιμετώπισης, που αυτό δεν προκύπτει από το συγκεκριμένο νομοσχέδιο. Βεβαίως, στις επόμενες συνεδριάσεις, θα έχουμε την ευκαιρία να μιλήσουμε και πιο συγκεκριμένα και να ακούσουμε και τις προτάσεις των φορέων.

Σε κάθε περίπτωση, αναγνωρίζοντας τη διάσταση του προβλήματος, δεσμευόμαστε, πως η επόμενη προοδευτική κυβέρνηση, θα προχωρήσει, σε ένα σύγχρονο πολυδιάστατο και επιστημονικά τεκμηριωμένο θεσμικό πλαίσιο, για την πρόληψη και την αντιμετώπιση της σχολικής βίας. Που θα σέβεται, πρώτα απ’ όλα, τους μαθητές, τους γονείς και τους εκπαιδευτικούς, με βασική προϋπόθεση, να στηρίζεται στην αποδοχή του διαφορετικού, στην καταπολέμηση των ανισοτήτων, που έχουν διευρυνθεί, στην καταπολέμηση της παιδικής φτώχειας, που έχει ανέβει, στο διάλογο και στη δημοκρατία, με σεβασμό στα κοινωνικά δικαιώματα και την προσωπικότητα του καθενός.

Δε θα αναφερθώ, σήμερα, στις άλλες διατάξεις. Επιφυλάσσομαι για την κατ’ άρθρον συζήτηση, που και με αυτές φαίνεται να υπάρχει εχθρική νομοθέτηση, απέναντι στα πανεπιστήμια και στα ερευνητικά κέντρα, απαξιώνοντας το υπάρχον ερευνητικό δυναμικό και αναδεικνύοντας, για ακόμη μια φορά, πόσο αναποτελεσματικός ήταν τελευταίος νόμος στα πανεπιστήμια, αφού η αρμόδια Υπουργός αναγκάζεται να παρατείνει τη θητεία των Πρυτάνεων, ενός συστήματος διοίκησης αντιδημοκρατικού και αντιακαδημαϊκού, που επέβαλε, που δε μπορούν να λειτουργήσουν 3 μεγάλα Πανεπιστήμια και που βεβαίως, είναι «μνημείο» ιδεοληπτικής αναποτελεσματικότητας.

Θα μιλήσουμε και στις επόμενες Επιτροπές. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σειρά έχει ο κύριος Φίλης, από το ΣΥΡΙΖΑ.

**ΝΙΚΟΛΑΟΣ ΦΙΛΗΣ:** Σας ευχαριστώ, κύριε Πρόεδρε.

Συζητούμε, σήμερα, το νομοσχέδιο για τη σχολική βία, μέσα σε ένα κλίμα αυξανόμενων περιστατικών βίας, στην ελληνική κοινωνία και τη νεολαία. Δυστυχώς, δεν υπάρχει καμία έρευνα, παρά μόνο εμπειρικά δεδομένα. Μας λένε οι εκπαιδευτικοί ποιες είναι οι επιπτώσεις οι ψυχοκοινωνικές από την Πανδημία, αλλά κι από την πολύχρονη οικονομική κρίση στη χώρα μας.

Το Υπουργείο αρνήθηκε να κάνει μια τέτοια έρευνα κι έτσι μιλάμε, με βάση δημοσιογραφικά στοιχεία και κοινωνική εμπειρία, αλλά όχι επιστημονικά δεδομένα. Το χειρότερο, που έχει κάνει το Υπουργείο, όμως, δεν είναι ότι αρνήθηκε μόνο να κάνει την έρευνα, είναι ότι υποτάσσει ένα μείζον θέμα, όπως είναι το θέμα της σχολικής βίας. Το υποτάσσει σε μια εντυπωσιοθηρία προεκλογική. Βιάστηκε να φέρει εδώ ένα νομοσχέδιο, το οποίο δε συγκροτεί εθνικό σχέδιο, για την αντιμετώπιση της βίας στο σχολείο, αλλά μια συρραφή υφιστάμενων πρακτικών και μια ιδέα για μια πλατφόρμα ψηφιακή.

Όχι μόνο αυτό, αλλά βιάστηκε να φέρει το νομοσχέδιο εδώ, προκειμένου να εμφανίσει «έργο». Το έργο το ξέρουν πια οι εκπαιδευτικοί, οι γονείς και οι μαθητές πόσο αντικοινωνικό και αντιεκπαιδευτικό είναι γι’ αυτό και σε όλες τις δημοσκοπήσεις αυτές, που η Κυβέρνηση εμφανίζει ότι «πηγαίνει μπροστά» σε πρόθεση ψήφου, η εκτίμηση των πολιτών για την εκπαιδευτική πολιτική είναι πολύ χαμηλά, στις τελευταίες θέσεις.

Το πιο σημαντικό είναι ότι η Κυβέρνηση επιχειρεί αυτή τη νομοθεσία ερήμην φορέων, που έχουν άποψη, έχουν σχέση με το πρόβλημα κι έχουν και σχέση με την επίσημη πολιτεία. Διαβάζω τις παρατηρήσεις, που έστειλαν εδώ για το σχέδιο νόμου, η Εθνική Επιτροπή για τα Δικαιώματα του Ανθρώπου. Δεν είναι μια ΜΚΟ. Είναι ο επίσημος φορέας του κράτους, της πολιτείας για θέματα δικαιωμάτων. Οι άνθρωποι, οι οποίοι κάνουν παρατηρήσεις, επισημαίνουν ότι υπάρχει μια πρωθύστερη διαδικασία. Πρώτα, βγάλατε το νομοσχέδιο και μετά τους ρωτήσατε.

Το ίδιο έχετε κάνει και με την Αρχή Προστασίας Προσωπικών Δεδομένων. Πρώτα, βγάλατε την απόφασή σας για τα Θρησκευτικά, στα σχολεία και δε μιλήσατε καθόλου, μαζί τους, με αποτέλεσμα να υπάρχει απόφαση, που ρίχνει τη δική σας απόφαση, την Υπουργική, στο Συμβούλιο της Επικρατείας. Είναι, λοιπόν, μια πάγια τακτική σας να μην συνομιλήσετε με τους επίσημους φορείς, που οφείλετε να συνομιλείτε, για να διαμορφώνετε μια πολιτική πληρέστερη και κοινωνικά ζητήματα.

Σας συμβουλεύω να διαβάσετε την Έκθεση της Εθνικής Επιτροπής για τα Δικαιώματα του Ανθρώπου. Κάνει και θετικές παραδοχές, αλλά επισημαίνει τα μεγάλα προβλήματα, που υπάρχουν νομοσχέδιό σας και θα παρακαλούσαμε αύριο να τους καλέσετε να έρθουν εδώ, να ακούσουμε τη γνώμη τους στη διαβούλευση, με τους φορείς μαζί.

Θα ήθελα να τονίσω ότι η σχολική βία γεννιέται στην κοινωνία και εισάγεται στην εκπαίδευση, επιδεινώνεται από το κλίμα αυταρχικών αντιεκπαιδευτικών πολιτικών και σκληρού ανταγωνισμού. Οι κοινωνικές ανισότητες, όταν μετεξελίσσονται σε εκπαιδευτικές ανισότητες και σε αποκλεισμό μεγάλης κατηγορίας παιδιών από την εκπαίδευση, προφανώς και δημιουργούν ένα αρνητικό στοιχείο, ένα αρνητικό κλίμα, ένα πλαίσιο, που επιδεινώνει τα φαινόμενα της βίας, στο χώρο της νεολαίας.

Το νομοσχέδιο, το οποίο έχει τον τίτλο «ρυθμίσεις για την πρόληψη και αντιμετώπιση της βίας» δίνει προτεραιότητα στην καταστολή, έναντι της πρόληψης. Δεν το λέω εγώ αντιπολιτευτικά, το επισημαίνει κι αυτό η έγκυρη, βάσει του Συντάγματος και του νόμου, Εθνική Επιτροπή για τα Δικαιώματα του Ανθρώπου, που θα έπρεπε να έχετε μιλήσει μαζί τους, πριν φέρετε το νομοσχέδιο εδώ.

Άρα, λοιπόν, δίνετε προτεραιότητα στην καταστολή έναντι της πρόληψης. Θα πετύχετε κάτι με αυτό το πράγμα; Όχι. Σε αντίθεση η UNESCO, με τις 10 συγκεκριμένες προτάσεις της, συνιστά ολοκληρωμένες ολιστικές παρεμβάσεις, οι οποίες αφορούν στην υποστήριξη και εκπαίδευση των εκπαιδευτικών. Έχετε κάνει τίποτα; Όχι. Τι προβλέπει το νομοσχέδιο; Προβλέπει - μιλώ για τα θέματα της αντιμετώπισης της βίας - ότι θα υπάρχουν Επιτροπές, πολύ μακριά από την εκπαίδευση, κάπου μακριά, ολιγάριθμες, οι οποίες θα επιλαμβάνονται των πολυάριθμων κρουσμάτων βίας στην εκπαίδευση.

Δεύτερον, συνιστά η UNESCO και η UNICEF προγράμματα σπουδών και διδασκαλίας, τα οποία θα είναι συμβατά με τον αγώνα καταπολέμησης της βίας, στα σχολεία και τη νεολαία. Τα προγράμματα, τα οποία εσείς έχετε εισαγάγει στην εκπαίδευση, όπως βλέπουμε, αντιμετωπίζουν, υπό αυτό το πρίσμα, το πρόβλημα, που συζητούμε; Όταν καταργείτε από την εκπαίδευση την κοινωνική εκπαίδευση, τη συρρικνώνετε, μέχρι καταργήσεως της κοινωνικής εκπαίδευσης. Όταν θεωρείτε ότι «η Κοινωνιολογία είναι μάθημα, που κάνει αριστερά τα παιδιά», όταν εξοβελίζετε την καλλιτεχνική εκπαίδευση από τα Λύκεια, πιστεύετε ότι έτσι αντιμετωπίζετε τα προβλήματα της βίας στην εκπαίδευση; Τι σχολείο δημιουργείτε; Σκληρού ανταγωνισμού σχολείο, το οποίο είναι μακριά από την ανάγκη των παιδιών να αναπνέουν και να αντιμετωπίζουν, μέσα από ένα ευρύτερο πνεύμα και φάσμα τα προβλήματα της καθημερινότητάς τους.

Λέει, επίσης, η UNESCO ότι «πρέπει να υπάρχει συμμετοχή όλων των ενδιαφερομένων στη σχολική κοινότητα και, ειδικότερα, ενδυνάμωση συμμετοχής των μαθητών και μαθητριών», το σχολικό συμβούλιο, το οποίο εσείς, ουσιαστικά, καταργήσατε, μαζί με τη νομοθεσία σας, υποβαθμίζει τη συμμετοχή των γονιών, υποβαθμίζει, έως εξοβελίζει τη συμμετοχή των σχολικών κοινοτήτων και όχι μόνο αυτό, αλλά διαλύει και τη δημοκρατική λειτουργία του Συλλόγου των Εκπαιδευτικών και έχει μόνο έναν «αφέντη», κατά τη γνώμη σας, Διευθυντή του Σχολείου, να λύνει τα προβλήματα. Είναι δυνατόν, έτσι να αντιμετωπίσετε τα ζητήματα, όταν είσαστε έξω από το πλαίσιο, που λέει η UNESCO και η UNICEF; Όχι. Κάνετε προεκλογικό «πανηγύρι».

Θα ήθελα να σταθώ και σε ένα άλλο ζήτημα, το οποίο είναι πολύ σοβαρό. Η Εθνική Επιτροπή για τα Δικαιώματα του Ανθρώπου συνιστά, συστήνει να συγκροτηθεί παρατηρητήριο, για την καταγραφή των φαινομένων βίας, στην εκπαίδευση και στη νεότητα. Είναι σοβαρή η πρόταση αυτή, γιατί μας δίνει ερευνητικά δεδομένα, για να παρακολουθήσουμε τη σχολική βία. Υιοθετήστε την.

Τώρα, στο άρθρο 4, υπάρχουν ορισμοί για το «τι συνιστά βία στο σχολείο και τη νεολαία». Πολύ ευρύς ορισμός. Τα πάντα. Υπονοείται και πάλι ένα μεγάλο μέρος του Ποινικού Δικαίου, στον ορισμό, που έχετε εδώ, αλλά το πιο επικίνδυνο στην κουβέντα, που γίνεται, είναι ότι συγχέετε το θέμα της σχολικής βίας, που αφορά στην εφηβεία, που αφορά στην ψυχοκοινωνική κατάσταση των παιδιών, με το θέμα των κινητοποιήσεων της νεολαίας. Ποινικοποιείτε, δηλαδή, την κινητοποίηση, ως μορφή σχολικής βίας. Λέτε: «Η παρεμπόδιση της ομαλής διεξαγωγής των μαθημάτων και ο βίαιος αποκλεισμός μαθητών είτε από την υποχρεωτική διαδικασία είτε από την συμμετοχή τους, στην καθημερινή σχολική ζωή, καθώς και ο εν γένει κοινωνικός αποκλεισμός συνιστά πρόβλημα σχολικής βίας». Σοβαρά; Με αυτό τον ορισμό, θα δημιουργήσετε έναν εμφύλιο τα σχολεία. Αυτό θα κάνετε. Θα βάλετε τους καθηγητές να κυνηγούν τα παιδιά και τα παιδιά να δείχνουν απείθεια, απέναντι στο πνεύμα λειτουργίας του σχολείου.

Γιατί, λοιπόν, ζητήματα, που αφορούν την κοινωνικοψυχική διάσταση της εκπαίδευσης του εφήβου, τα συγχέετε με ζητήματα κινητοποιήσεων, που έχουν να κάνουν με μια διεκδίκηση των παιδιών σ’ αυτή την ηλικία;

Κυρίες και κύριοι συνάδελφοι, δεν κάνουμε κριτική εκ του ασφαλούς, υπήρξαμε κυβέρνηση και, μέσα σε δύσκολες συνθήκες, δεν ξεχάσαμε τον τομέα, που αφορά την αντιμετώπιση της σχολικής βίας.

Πρώτα, πρώτα επί των ημερών μας, λειτούργησε Ειδική Επιτροπή Εμπειρογνωμόνων, υπό την προεδρία της εγκληματολόγου, της κυρίας Αρτινοπούλου, που κατέληξε σε πόρισμα. Τίποτα νεότερο δεν λέτε, σήμερα, εσείς από αυτό το πόρισμα. Προχωρήσαμε και σε μερικά μέτρα, τα οποία εσείς ξηλώσατε, μετά. Ένα από τα μέτρα ήταν η θεματική εβδομάδα, που θα αφορά και τα έμφυλα στερεότυπα, διότι, όπως έλεγε εκείνη η έρευνα, αλλά και όλοι οι κοινωνικοί λειτουργοί και οι παιδοψυχίατροι, ένα από τα κύρια θέματα της σχολικής βίας είναι το θέμα, που αφορά τον σεξουαλικό προσανατολισμό και τα έμφυλα στερεότυπα. Αν σε αυτά δεν σκύψουμε, με ειλικρίνεια και ανοιχτοσύνη, αν για αυτά δεν μιλήσουμε με τα παιδιά, δεν μπορούμε να άρουμε συνέπειες της κοινωνικής βίας στην εκπαίδευση.

Επίσης, προσπαθήσαμε, μέσα σε δύσκολες στιγμές, οικονομικές, δημοσιονομικές, να προχωρήσουμε σε προλήψεις ψυχολόγων και εμείς ξεκινήσαμε τις προσλήψεις, τις οποίες συνεχίσατε εσείς, αλλά είμαστε πολύ μακριά από τον αναγκαίο αριθμό, περίπου 1.200 πήραμε εμείς και άλλες 2.000 εσείς. Δεν αρκεί αυτός αριθμός, πρέπει να έχουμε επιλογή ψυχολόγων και κοινωνικών λειτουργών στην εκπαίδευση.

Εμείς, με τη συμφωνία και την επιβράβευση της Κομισιόν, προχωρήσαμε το πρόγραμμα για ένα νέο ΕΠΑΛ, όπου σε κάθε δύο ΕΠΑΛ είχαμε τοποθετήσει μόνιμο ψυχολόγο και επίσης, προσπαθήσαμε να κάνουμε αναγκαία προγράμματα επιμόρφωσης όλων των εκπαιδευτικών και το σημαντικότερο, κατά τη γνώμη μου, να οργανώσουμε την οργανική ένταξη των παιδιών προσφύγων στο σχολείο, αυτό που κατέρρευσε, την εποχή της πανδημίας, τη δική σας εποχή, στα σχολεία. Διότι, ένας δεύτερος παράγων σχολικής βίας είναι το θέμα της ξενοφοβίας.

Αλλά, με τι εχέγγυα εσείς να δώσετε μάχη, εναντίον της ξενοφοβίας, όταν το ΙΕΠ, ο επιστημονικός φορέας, ο παιδαγωγικός φορέας του Υπουργείου, καλεί τους νεοδιόριστους εκπαιδευτικούς να κάνουν επιμόρφωση, με ξενοφοβικές, το τονίζω, ξενοφοβικές ερωτήσεις, όπως αυτή, που μιλάει για σχολεία καταυλισμών στιγματισμένων και που θεωρεί ότι είναι πρόβλημα το σταυροδρόμι των πολιτισμών για την εκπαίδευση και άλλα, και άλλα, και άλλα, τα οποία κάθιδρος ο κ. Αντωνίου, ο εκλεκτός σας, ο Πρόεδρος του ΙΕΠ, πήγε να ανασκευάσει, δυστυχώς, όμως δεν τα κατάφερε, τα έκανε χειρότερα.

Πλατφόρμα ανώνυμης καταγγελίας. Είμαστε υπέρ του να υπάρχει πλατφόρμα, αλλά όχι με ανώνυμες καταγγελίες. Είναι επικίνδυνο αυτό, δεν το λέμε εμείς, το λέει η διεθνής βιβλιογραφία, διότι, έτσι, όπως λέει η διεθνής βιβλιογραφία, να την συμβουλεύεστε, να μην κάνετε του κεφαλιού σας, οι ανώνυμες καταγγελίες έχουν τον κίνδυνο υποκειμενισμού και τον κίνδυνο προσωπικής στόχευσης. Θα προσθέταμε ότι έχουν τον κίνδυνο να υπονομευτεί η αναγκαία εμπιστοσύνη, μέσα στο σχολείο και να χυθεί το δηλητήριο της καχυποψίας στην εκπαίδευση.

Και, βεβαίως, είναι προφανές, ότι όταν λέμε να υπάρχει πλατφόρμα, που να υπάρχουν επώνυμες καταγγελίες, το βασικό δεν είναι οι καταγγελίες, είναι, όπως λέει η Ουνέσκο, αν υπάρχουν υπηρεσίες, που θα αντιμετωπίζουν αυτά τα προβλήματα και ανέφερα νωρίτερα ότι δεν λέτε τίποτα.

Κύριε Πρόεδρε, αν μπορώ, με την ανοχή σας να αναφερθώ σε διατάξεις, που δεν αφορούν τη σχολική βία, πολύ σύντομα.

Φορτώνετε σε ένα τόσο σοβαρό νομοσχέδιο, όπως λέτε, για ένα τόσο σοβαρό και κεντρικό για τη ζωή των παιδιών θέμα, όπως είναι η σχολική βία, πάλι άσχετες διατάξεις. Πρόχειρη και κακή νομοθέτηση. Για τα ερευνητικά κέντρα, για την παιδαγωγική και διδακτική επάρκεια, για το άρθρο 28, που ανοίγει παράθυρα για ιδιωτικοποιήσεις στην ανώτατη εκπαίδευση. Θα το κουβεντιάσουμε αναλυτικότερα, στις επόμενες συνεδριάσεις. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριοι συνάδελφοι, πριν δώσω το λόγο στην Υπουργό, για τη δευτερολογία της, θα σας πω την πρότασή μου, για τους φορείς.

Προτείνω τους εξής, με βάση τις προτάσεις, που έγιναν από τις Εισηγήτριες και τους Ειδικούς Αγορητές. Τη Διδασκαλική Ομοσπονδία Ελλάδος, τον Πρόεδρο της ΟΛΜΕ, της Ομοσπονδίας Λειτουργών Μέσης Εκπαίδευσης, τον Πρόεδρο της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας, την κυρία Χατζηχρήστου, διευθύντρια του Τμήματος Ψυχολογίας του Εθνικού Καποδιστριακού Πανεπιστημίου, τον κ. Φλώρο, Πρόεδρο της Συνόδου των Πρυτάνεων, την Ακαδημία Αθηνών, το Ελληνικό Κέντρο Ασφαλούς Διαδικτύου, το Συνήγορο του Παιδιού, την ΕΣΑΜΕΑ, το Εθνικό Συμβούλιο Έρευνας Τεχνολογίας - Καινοτομίας, ΕΣΕΤΕΚ, το Σύλλογο Ελλήνων Ψυχολόγων και το Σύλλογο Εργαζομένων στα Ερευνητικά Κέντρα της Ακαδημίας Αθηνών.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, είναι δυνατόν να λείπουν οι γονείς, να λείπει η ΑΣΓΜΕ; Το θέμα, αν αφορά κάποιους, δεν είναι οι γονείς;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Υπάρχει άλλος που θέλει να σχολιάσει;

Το λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ (Εισηγήτρια της Μειοψηφίας):** Κύριε Πρόεδρε, δύο συμπληρώσεις. Προτείνουμε την Ένωση Ελλήνων Ερευνητών, μιας και υπάρχει σωρεία άρθρων, που αφορούν την κοινότητα των ερευνητών των πανεπιστημίων μας και φυσικά κάποιο φορέα από την κοινότητα ΛΟΑΤΚΙ, είτε το Σωματείο Υποστήριξης Διεμφυλικών είτε τις οικογένειες «ΟΥΡΑΝΙΟ ΤΟΞΟ», διότι τα μέλη της ΛΟΑΤΚΙ κοινότητας, τα παιδιά, τα ανήλικα, είναι δυστυχώς τα κατεξοχήν θύματα ενδοσχολικής βίας και εκφοβισμού.

**ΝΙΚΟΛΑΟΣ ΦΙΛΗΣ:** Κύριε Πρόεδρε, μίλησε και ο εκπρόσωπος του ΜέΡΑ25, μιλήσαμε και εμείς και προέκυψε από τη συζήτηση να κληθεί και η Επιτροπή Δικαιωμάτων του Ανθρώπου. Είναι μια Επιτροπή, η οποία είναι ο επίσημος σύμβουλος του κράτους και τα θέματα της αυτά των δικαιωμάτων. Δεν θα έρθει εδώ να τους ακούσουμε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Με βάση τον Κανονισμό, έχουμε δέκα φορείς και τους έχουμε ήδη υπερβεί, είναι πέντε φορείς από την Αντιπολίτευση και επτά από την Πλειοψηφία. Αυτό που μπορεί να γίνει είναι να καλέσουμε και την ΕΕΔΑ, καθώς προτάθηκε και από εσάς και από το ΜέΡΑ25. Δεν υπάρχει επίσημο όργανο γονέων, κύριε Δελή.

**ΝΙΚΟΛΑΟΣ ΦΙΛΗΣ:** Πώς δεν υπάρχει, κύριε Πρόεδρε. Είναι η Γενική Συνομοσπονδία, τριτοβάθμιο όργανο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Όσον αφορά στους ερευνητές που αναφέρατε, έχουν κληθεί, όσον αφορά στα πανεπιστήμια, ο Πρόεδρος της Συνόδου των Πρυτάνεων και όσον αφορά στο ερευνητικό κομμάτι, το ΕΣΕΤΕΚ. Αν καλέσουμε ερευνητές, θα πρέπει να καλέσουμε και την ΠΟΣΔΕΠ, καταλαβαίνετε, ξεφεύγουμε σε βαθμό φορέων, εκπροσωπούνται και τα πανεπιστήμια και τα ερευνητικά κέντρα.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, συγγνώμη, εσείς καλείτε, «έχετε το μαχαίρι, έχετε και το πεπόνι», αλλά επίσημο όργανο των γονέων, σαφώς και υπάρχει, είναι η Ανώτατη Συνομοσπονδία Γονέων Μαθητών Ελλάδας, η ΑΣΓΜΕ. Τώρα, αν δεν θέλετε να τους καλέσετε, αυτό είναι άλλο θέμα, αλλά όχι ότι δεν υπάρχει.

**ΝΙΚΟΛΑΟΣ ΦΙΛΗΣ:** Την έχουμε καλέσει, έχει ξαναέρθει στην Επιτροπή μας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Υπάρχει κάποιος άλλος; Όχι.

Η τελική μου πρόταση είναι να προσθέσουμε στους 12 φορείς, που ανέφερα στην αρχή, και την Ε.Ε.Δ.Α..

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ (Εισηγήτρια της Μειοψηφίας):** Κύριε Πρόεδρε, θα επιμείνουμε στο να συμμετέχει η Ανώτατη Συνομοσπονδία Γονέων, διότι μιλάμε, για ανάγκη ολιστικής προσέγγισης του φαινομένου. Επομένως, η εκπαιδευτική κοινότητα κλήθηκε και πολύ σωστά. Δυστυχώς, η μαθητική κοινότητα σε τριτοβάθμιο επίπεδο δεν υπάρχει ακόμη, αλλά οπωσδήποτε την Ανώτατη Συνομοσπονδία Γονέων.

**ΒΑΣΙΛΗΣ ΔΙΓΑΛΑΚΗΣ (Πρόεδρος της Επιτροπής):** Ας κληθεί και η Ανώτατη Συνομοσπονδία Γονέων και να έχουμε 14 φορείς. Συνεχίζουμε τη διαδικασία, κυρία Υπουργέ, έχετε τον λόγο.

Το λόγο έχει η Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, σας ευχαριστούμε πολύ για τις παρατηρήσεις σας, θα ήθελα να σχολιάσω κάποια, τα οποία ειπώθηκαν, στο πλαίσιο της σημερινής συνεδρίασης.

Ξεκινώ με την κυρία Σκούφα. Η κυρία Σκούφα μίλησε, για ένα αποσπασματικό νομοσχέδιο και επιδερμικό. Λέει, «το νομοσχέδιο απομονώνει το σχολείο από την υπόλοιπη βία». Τι προτείνετε, δηλαδή; Πρόταση δεν άκουσα. Λέτε, ότι δεν έχουμε ολιστική προσέγγιση. Η προσέγγιση, δηλαδή, που εμπεριέχει στοιχεία, πρώτα απ’ όλα, σχετικά με τα μαθησιακά αντικείμενα, τη σεξουαλική αγωγή, που την εισαγάγαμε, εμείς, υποχρεωτικά, στο σχολικό πρόγραμμα από το δημοτικό, κυρία Σκούφα; Ο σεβασμός στον άλλο, ο σεβασμός στη διαφορετικότητα; Επίσης, ψυχολόγοι και κοινωνικοί λειτουργοί, μέτρα πρόληψης και προφύλαξης και αντιμετώπισης. Επίσης, οι ρυθμίσεις, προκειμένου να καταστεί πιο εύκολο το να καταγγείλει κάποιος. Τι ακριβώς προτείνετε στην ολιστική προσέγγιση;

Με πολύ μεγάλη χαρά, να ακούσω συγκεκριμένες προτάσεις, αλλά το μόνο, που άκουσα, είναι ότι είναι αποσπασματικό και μηδενικό. Δεν άκουσα καμία απολύτως πρόταση.

Επίσης, είπατε, ότι δεν γίνεται επαρκής αναφορά στο διαδίκτυο. Περιλαμβάνεται συγκεκριμένα το διαδίκτυο και η διαδικτυακή βία, ως μέρος, ακριβώς και σε έναν ορισμό, που ο κύριος Φίλης, θεωρούσε πολύ ευρύ.

Τι προτείνετε σχετικά με το διαδίκτυο; Ψυχολόγοι και κοινωνικοί λειτουργοί. Λέτε επί λέξη, «δεν είναι δυνατό να είναι ένας κάθε πέντε σχολεία». Με εσάς, ήταν ένας κάθε δέκα σχολεία. Είναι ιδανικό το ένας κάθε πέντε σχολεία; Όχι, βέβαια. Έχουν διπλασιαστεί οι ψυχολόγοι και οι κοινωνικοί λειτουργοί; Έχουν. 1.600 είχατε εσείς, κύριε Φίλη, παραπάνω από όσους λέτε, 3.200 έχουμε εμείς. Θα θέλαμε κι άλλους; Βεβαίως και θα θέλαμε και θα επιδιώξουμε να έχουμε και άλλους, αλλά όχι να λέμε ότι το ένα στους πέντε, σε σχέση, με το ένα στους δέκα, δεν είναι καλύτερο; Θα θέλαμε μία λογική προσέγγιση. Είπατε, ότι δεν υπάρχει καμία έμφαση στην επιμόρφωση και δεν δίνουμε εργαλεία επιμόρφωσης. Για τις επιμορφώσεις, αναφερθήκατε στην κυρία Ντινοπούλου, κύριε Φίλη. Η κυρία Ντινοπούλου έχει κάνει επιμορφώσεις, κάνει επιμορφώσεις. Να, ένα στοιχείο συνέχειας, πολύ σημαντικό. Η κυρία Ντινοπούλου, η κυρία Χατζηχρήστου, είναι κορυφαίες στο είδος τους και κάνουν επιμορφώσεις στα στελέχη. Αυτό είναι κάτι σημαντικό, γιατί οι επιμορφώσεις, που γίνονται, είναι εργαλεία, που δίνουμε στους εκπαιδευτικούς μας.

Άκουσα, προφανώς και είναι η γραμμή, που έδωσε ο ΣΥΡΙΖΑ, ότι υπάρχει έμφαση στην καταστολή στο νομοσχέδιο. Πραγματικά, δεν μπορώ να κατανοήσω καθόλου αυτή την αναφορά. Πού είναι η καταστολή; Πού είναι η έμφαση στην καταστολή; Πραγματικά.

Κυρία Σκούφα, σας παρακαλώ, στην επόμενη συνεδρίαση, να μας αναφέρετε συγκεκριμένες διατάξεις, στις οποίες υπάρχει έμφαση στην καταστολή, διότι, προφανώς, δεν είναι καθόλου αυτή η προσέγγιση.

Κύριε Φίλη, αναφερθήκατε στο ότι δεν ζητάμε, λέτε, τη γνώμη της Αρχής Προστασίας Προσωπικών Δεδομένων. Θα θέλατε να ξέρετε, ίσως, ότι σε αυτό το νομοσχέδιο και σε πολλά άλλα, σε αντίθεση με αυτό, που κάνατε εσείς, εμείς ζητάμε τη γνώμη της Αρχής και μάλιστα στο συγκεκριμένο νομοσχέδιο, θα πρέπει να σας πω, ότι έχουν ενσωματωθεί και συγκεκριμένες παρατηρήσεις της Αρχής, όπως ακριβώς προβλέπει η διαδικασία. Δεύτερον, είπατε, ότι αν δεν μάθουμε πώς να σεβόμαστε τον άλλο και ούτω καθεξής.

Αυτή είναι η διαφορά των Εργαστηρίων Δεξιοτήτων, από την απλή θεματική εβδομάδα, που είχατε εσείς. Εσείς είχατε μία εβδομάδα το χρόνο, λες και μόνο μία εβδομάδα μπορείς να ασχολείσαι με τη διαφορετικότητα και το σεβασμό στον άλλον. Αυτή είναι η διαφορά μας, κύριε Φίλη. Για εμάς, είναι μέσα στο υποχρεωτικό ωρολόγιο πρόγραμμα, όλο το χρόνο και η σεξουαλική αγωγή και ο σεβασμός των άλλων και ο σεβασμός στη διαφορετικότητα.

Μιλήσατε για την ενσωμάτωση των παιδιών προσφύγων. Κύριε Φίλη, όχι με τα δικά μας στοιχεία, με τα στοιχεία της UNICEF. Η χώρα μας είχε, πέρσι, το μεγαλύτερο αριθμό εγγραφών μαθητών προσφύγων στα σχολεία από ποτέ, 95%. Αυτό έγινε πέρσι, την περσινή σχολική χρονιά. Είπατε……

**ΝΙΚΟΛΑΟΣ ΦΙΛΗΣ:** Πείτε μας το νούμερο; *(ομιλεί εκτός μικροφώνου)*

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Θα σας το φέρω το νούμερο, 95% είναι. Επαναλαμβάνω, είναι 95%.

Είπατε, για την πλατφόρμα. Λέτε ότι είστε κατά της ανώνυμης καταγγελίας.

Κύριε Φίλη, δεν βλέπετε τι γίνεται διεθνώς; Δεν βλέπετε ότι υπάρχουν τόσα παιδιά, τα οποία θέλουν να μιλήσουν και φοβούνται; Δεν το σκέφτεσαι αυτό, δεν σας προβληματίζει; Το ότι θέλει ένα παιδί κάτι να μοιραστεί, κάτι να πει, αλλά ξέρει ότι αν το κάνει, μπορεί να πέσει θύμα εκφοβισμού; Αυτό δεν σας προβληματίζει; Εμάς μας προβληματίζει.

Και ναι, ακούω την κριτική, που λέει ότι αυτό μπορεί να οδηγήσει σε μία κατάχρηση, αλλά στο ζύγι των δύο, προτεραιοποιήσαμε το να σπάσει η σιωπή. Θέλουμε να βοηθήσουμε τα παιδιά να μιλήσουν, ακόμα και αν αυτό σημαίνει περισσότερος φόρτος για τους ψυχολόγους και τους κοινωνικούς λειτουργούς. Γιατί; Γιατί θέλουμε να τους δώσουμε ένα ερέθισμα - μια δυνατότητα παραπάνω, για να μιλήσουν και να μοιραστούν κάτι, που τους απασχολεί. Αν αυτή είναι η θέση του ΣΥΡΙΖΑ, έχει πολύ μεγάλο ενδιαφέρον.

Αν η θέση του ΣΥΡΙΖΑ είναι ότι είστε κατά της ανώνυμης καταγγελίας, να το ακούσουμε αυτό. Θα το ακούσουμε ξεκάθαρα ότι δεν θέλετε να δώσουμε ένα βήμα στα παιδιά αυτά, τα οποία φοβούνται, κύριε Φίλη, φοβούνται να μιλήσουν και θέλουν μία ενίσχυση με ένα ασφαλές πλαίσιο, για να μιλήσουν.

Έρχομαι, στην κυρία Κεφαλίδου και στο Κίνημα Αλλαγής. Η κυρία Κεφαλίδου είπε ότι είναι άλλο ένα νομοσχέδιο, τίτλων και επικεφαλίδων. Εγώ θέλω να την ρωτήσω το εξής. Συμφωνεί ή δεν συμφωνεί στο να συλλέγουμε συστηματικά στοιχεία για το σχολικό εκφοβισμό; Είναι κάτι, που δεν έχει γίνει στο παρελθόν και το προβλέπουμε αυτό. Συμφωνεί ή δε συμφωνεί στο να έχουμε περισσότερους ψυχολόγους και κοινωνικούς λειτουργούς; Συμφωνεί ή δε συμφωνεί στο να έχουμε επιμορφώσεις; Συμφωνεί ή δε συμφωνεί στο να έχουμε μία πλατφόρμα, για αναφορές, σχετικά με τέτοια φαινόμενα; Είπε η κυρία Κεφαλίδου: «Μα οι ομάδες δράσης, λέει, είναι μακριά από εκεί, που συμβαίνει το πρόβλημα». Μα, γι’ αυτό έχουμε ψυχολόγους και κοινωνικούς λειτουργούς.

Γι’ αυτό έχουμε ομάδες δράσης σε δύο επίπεδα, σε επίπεδο σχολείου και σε επίπεδο διεύθυνσης εκπαίδευσης. Και τα δύο χρειάζονται, δηλαδή, και μέσα στο σχολείο και εκτός σχολείου.

Αναφέρθηκε στο να είναι οι γονείς μέρος της λύσης. Εγώ είμαι στη διάθεσή της να μας προτείνει συγκεκριμένους τρόπους, πώς θα αποτυπωθεί αυτό, νομοθετικά. Δηλαδή, τι προτείνει, ακριβώς, σχετικά με τη συμμετοχή των γονέων στο ζήτημα αυτό;

Και κάτι τελευταίο για την κυρία Κεφαλίδου. Είπε ότι η αξιολόγηση δεν εφαρμόζεται. Η αξιολόγηση εφαρμόζεται κανονικά, κυρία Κεφαλίδου, και στα τρία επίπεδα. Επίπεδο 1ο η αξιολόγηση σχολικής μονάδας, επίπεδο 2ο η αξιολόγηση εκπαιδευτικού συστήματος, η λεγόμενη ελληνική «PISA». Ξεκίνησαν και τα δύο πέρσι. Φέτος, είναι η δεύτερη χρονιά εφαρμογής και το 3ο, είναι, η ατομική αξιολόγηση εκπαιδευτικών και είναι η πρώτη χρονιά εφαρμογής.

Μία κουβέντα, μόνο, στον κύριο Δελή, για κάτι που είπατε και εσείς, για τις ανώνυμες καταγγελίες. Λέτε ότι αυτό βάλλει, εναντίον του κλίματος ζεστασιάς. Το ακούω αυτό, που λέτε, αλλά ποιο κλίμα ζεστασιάς, αν τα παιδιά γίνονται αποδέκτες βίας; Ποιο κλίμα ζεστασιάς, αν έχουμε εκφοβισμό στα σχολεία; Πώς θα σπάσει αυτό; Πώς θα μιλήσει ο άλλος ελεύθερα; Ακριβώς, αυτός είναι ο λόγος, που προτείνουμε την πλατφόρμα, για να μπορέσουν τα παιδιά να αισθανθούν, οικεία και ελεύθερα, για να μοιραστούν κάτι, που τους απασχολεί.

Κύριε Δελή, 35%, μόνο στην Ελλάδα, δήλωσαν, σε κάποιον γονέα ή σε κάποιον ενήλικα, ότι έπεσαν θύμα διαδικτυακού εκφοβισμού. Μόνο το 35% το δήλωσε. Αυτό τι μας δείχνει; Ότι φοβούνται να μιλήσουν. Φοβούνται να μοιραστούν κάτι. Εμείς ακριβώς γι’ αυτό το λόγο προβλέπουμε αυτή τη ρύθμιση, ακριβώς για να ενισχύσουμε και να στηρίξουμε τα παιδιά αυτά.

Κλείνω, όπως ξεκίνησα και δεν άκουσα κάτι γι’ αυτό. Ελπίζω, κυρίες και κύριοι του ΣΥΡΙΖΑ, ότι ο ΣΥΡΙΖΑ θα μπορέσει να ξεπεράσει τις κομματικές του αγκυλώσεις. Έχει πάρει μία ακατανόητη για εμάς στάση, παρότι εκλεγμένοι από τον ελληνικό λαό, ότι δεν ψηφίζουν.

Θεωρούμε ότι αυτό το νομοσχέδιο, υπερβαίνει Κόμματα και χρώματα. Θεωρούμε ότι αυτό το νομοσχέδιο είναι μια πρώτης τάξης ευκαιρία, για να δείξει ο ΣΥΡΙΖΑ ότι αναθεωρεί την απόφασή του και να έρθει να επιτελέσει το καθήκον του. Μπορεί να διαφωνεί, μπορεί να συμφωνεί ότι θέλει προφανώς, αλλά να επιτελέσει να ψηφίσει, κύριε Φίλη, οφείλει να πάρει θέση, γιατί γι’ αυτό και εσείς και εγώ και όλοι μας που είμαστε εκλεγμένοι Βουλευτές του Ελληνικού Κοινοβουλίου από τους πολίτες, γι’ αυτό είμαστε εδώ. Είμαστε εδώ, για να ψηφίζουμε, όχι απλά για να μπαίνουμε και να βγαίνουμε, για να παίρνουμε θέση, είτε συμφωνούμε, είτε διαφωνούμε, γι΄ αυτό μας ψηφίζουν οι Έλληνες πολίτες, για να έχουμε θέση, πόσο μάλλον σε ένα ζήτημα, όπως ο σχολικός εκφοβισμός, το οποίο απασχολεί κάθε σπίτι, όχι μόνο της χώρας μας, αλλά του πλανήτη ολόκληρου. Ελπίζω, πραγματικά, ο ΣΥΡΙΖΑ να αναθεωρήσει την απόφασή τους για ψήφιση. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ πολύ, κυρία Υπουργέ.

Στο σημείο αυτό, ολοκληρώνεται η πρώτη συνεδρίαση της Επιτροπής με την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων με τίτλο «Ζούμε Αρμονικά Μαζί - Σπάμε τη Σιωπή»: Ρυθμίσεις για την πρόληψη και αντιμετώπιση της βίας και του εκφοβισμού στα σχολεία και άλλες διατάξεις».

Θα συνεχίσουμε αύριο το πρωί, στις 10.00΄, με τη δεύτερη συνεδρίαση και την ακρόαση των φορέων στην Αίθουσα 223. Σας ευχαριστώ.

Λύεται η συνεδρίαση.

Στο σημείο αυτό γίνεται η γ' ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Βρυζίδου Παρασκευή, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 16.45' λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**